qundao/data-zh-poetry huggingface dataset:
山中夜起纳凉口占·其一
作者：姚倚云
朝代：清
体裁：七言绝句

梦回萤火入帘低，起视星沈月向西。村径夜凉人寂寂，横空碧霭绕前溪。
山中夜起纳凉口占·其二
作者：姚倚云
朝代：清
体裁：七言绝句

微凉入袖晓风轻，坐看长空万象清。露冷西风挂残月，晨鸡初唱杂樵声。
山中晚眺
作者：姚倚云
朝代：清
体裁：七言绝句

薄暮山前木叶飞，晚霞遥映碧峰晖。野航横系无人渡，风送樵声入翠微。
山居思母
作者：姚倚云
朝代：清
体裁：七言律诗

曲折清溪映嫩晴，水车汩汩隔林声。难将今日人间景，以慰当时泉下情。两部乱蛙喧草堰，一双蛱蝶绕瓜棚。永留爱日椿庭茂，更喜重闱鹤发荣。
山居春日杂兴·其一
作者：姚倚云
朝代：清
体裁：七言绝句

遥见松梢挂夕阳，归鸿又过两三行。一时诗思清何着，祗在山容与水光。
山居春日杂兴·其七
作者：姚倚云
朝代：清
体裁：七言绝句

鸟倦花飞柳欲眠，寸心开处即安便。椿庭但祝常清健，好把新诗托碧川。
山居春日杂兴·其三
作者：姚倚云
朝代：清
体裁：七言绝句

桃花零落尚轻寒，柳叶舒长春色阑。更有一庭书带草，渐移晴翠上栏干。
山居春日杂兴·其二
作者：姚倚云
朝代：清
体裁：七言绝句

涧上精庐近翠微，四时风景有清晖。门前溪水连山绿，满径花开蝴蝶飞。
山居春日杂兴·其五
作者：姚倚云
朝代：清
体裁：七言绝句

照眼芬芳尽可诗，风和日丽影迟迟。黄鹂清脆鸣乔木，白蝶翻飞扑钓丝。
山居春日杂兴·其八
作者：姚倚云
朝代：清
体裁：七言绝句

绿深庭树渐婆娑，燕子归来觅故窠。迸起幽人无限思，廿番花事已无多。
山居春日杂兴·其六
作者：姚倚云
朝代：清
体裁：七言绝句

寂寞山村少客车，午鸡声里是田家。閒乘薄醉寻芳径，处处新开雨后花。
山居春日杂兴·其四
作者：姚倚云
朝代：清
体裁：七言绝句

雨润园畦春菜肥，老农社酒荷锄归。花边采蜜黄蜂闹，溪上衔鱼白鹭飞。
山村
作者：姚倚云
朝代：清
体裁：七言绝句

幽涧风来起碧波，牧童横笛背人过。村前暮霭寒林白，扁豆花开秋正多。
岁暮喜南云小妹书至赋寄
作者：姚倚云
朝代：清
体裁：七言律诗

十载暌违值岁阑，忽传书到为开颜。知君娱乐庭闱下，慰我平安尺素间。杳杳龙山明积雪，悠悠崇水隔尘寰。苦辛赢得头如雪，六十馀年事可叹。
峡江县
作者：姚倚云
朝代：清
体裁：七言律诗

浦远沙长见蓼丛，峡江江畔倚征篷。双峰岝㟧连云碧，万树参差映日红。芦雁萧萧江岸阔，钟鱼寂寂古庵空。他年重过应陈迹，漫咏新诗一棹中。
己未三次至皖办女子职业校舟过芜湖与皖省第一女师范校毕业生相遇赋赠
作者：姚倚云
朝代：清
体裁：七言律诗

赭山塔下共经过，浩浩长江感慨多。乔木参天云缥缈，楼台映水影嵯峨。无穷学业希君辈，已往凄凉逐逝波。倚槛不禁清泪落，中原民气竟如何。
市酒携螯至校与璞君玉衡北强致纯畅饮三布皖校持螯集同人原韵相赠
作者：姚倚云
朝代：清
体裁：七言律诗

皖水栖迟忆旧醅，琅山对菊又衔杯。哀馀老境空存泪，醉后悲歌慨劫灰。慰我生平惟弟子，怜他岁月苦相摧。眼前聚乐毋轻视，时异情同去景回。
师曾以菊华遗影徵题有所感怀援笔为赋
作者：姚倚云
朝代：清
体裁：七言律诗

柳丝花影后先来，纸上秋姿黯淡开。恸汝芳形乘物化，嗟吾世味入寒灰。晓风和泪吹残梦，夜雨增愁诉断哀。多病亦知颜鬓改，馀情无奈几萦回。
庚寅人日偶题
作者：姚倚云
朝代：清
体裁：七言律诗

安成三度岁华新，朝夕趋庭任屈伸。适意好山能放眼，多情明月最宜人。谋生世味怜夫婿，遣嫁衣装累老亲。人日正当风景丽，碧云天外放初春。
庚辰除夕自忏
作者：姚倚云
朝代：清
体裁：七言绝句

雉水留连四度过，关心家国又如何。但期宿债从今了，早达西方乐境多。
张氏母哀辞
作者：姚倚云
朝代：清
体裁：七言绝句

彤管流芳直到今，昔年辛苦柏舟心。永传德教遗孙子，慈惠乡邦利济深。
张襄南以其兄易吾先生西湖寿母图徵题
作者：姚倚云
朝代：清
体裁：五言律诗

想像名湖境，披图慕胜游。义方识慈母，养志见贤侯。道證三潭月，思超放鹤湫。板舆更乘兴，棠棣侍登楼。
归山
作者：姚倚云
朝代：清
体裁：五言律诗

犬吠云深处，山村是我家。白飞寒谷瀑，红现竹篱花。扫罢庭前叶，粘齐窗上纱。侍亲沽美酒，随处乐生涯。
忆故庐
作者：姚倚云
朝代：清
体裁：五言律诗

避乱藏邻境，羁愁忆敝庐。门前虽陋巷，室内俗氛除。春日花常茂，秋宵月浸虚。何时得归去，礼佛可安居。
忽忆
作者：姚倚云
朝代：清
体裁：七言绝句

风飘嫩绿柳丝斜，鱼泳方塘吹落花。忽忆当年多少事，曲栏闲倚数归鸦。
怀叶氏从姊
作者：姚倚云
朝代：清
体裁：七言绝句

昨宵一雨长池波，无那秋来感慨多。休问挂车山下事，当时颜鬓已消磨。
怀大姊
作者：姚倚云
朝代：清
体裁：五言律诗

空庭明月影，照我故园心。怜此娟娟夜，谁歌缓缓吟。润花凉露湿，穿户落辉沈。衙鼓频催晓，遐思在碧岑。
思归不得用夫子韵寄二兄广州仲林河南
作者：姚倚云
朝代：清
体裁：七言律诗

三年不见能相忆，湖海风尘亦可叹。圣诏幸传今日政，敝庐难复昔时欢。山河春到寰中暖，琴剑悲来客里寒。华发共期各归去，故园芳树待同看。
悼亡二十首·其一
作者：姚倚云
朝代：清
体裁：七言绝句

医学中西熟劣优，卫生无术愧推求。免毫莫写吾心恸，此恸绵绵到死休。
悼亡二十首·其七
作者：姚倚云
朝代：清
体裁：七言绝句

最怜素志未能偿，知道泉台隐恨长。危世病驱徒弃我，自嗟云鬓亦成霜。
悼亡二十首·其三
作者：姚倚云
朝代：清
体裁：七言绝句

行年四十虽云暮，顾影茕茕悔独存。惟有梅花知此恨，冷香和月伴黄昏。
悼亡二十首·其九
作者：姚倚云
朝代：清
体裁：七言绝句

咸颂先生孝且慈，乡邦妇孺尽能知。文章气节千秋业，叔子空留堕泪碑。
悼亡二十首·其二
作者：姚倚云
朝代：清
体裁：七言绝句

情协金兰太可怜，回思去影泪如泉。唱随十五年间事，今日何期化作烟。
悼亡二十首·其五
作者：姚倚云
朝代：清
体裁：七言绝句

琴瑟因缘文字师，永怀真感寸心知。米盐毕竟能妨学，朽木难雕悔已迟。
悼亡二十首·其八
作者：姚倚云
朝代：清
体裁：七言绝句

负言默愧黔娄妇，不学无辞可谥君。俊弟佳儿可传学，好留名世擅高文。
悼亡二十首·其六
作者：姚倚云
朝代：清
体裁：七言绝句

庭院凄清秋鹤飞，可能夜月有魂归。闺中枉卜他生愿，不道今生愿已违。
悼亡二十首·其十
作者：姚倚云
朝代：清
体裁：七言绝句

言笑丛中声总酸，退居寂寞泪阑干。遗文剩稿犹横案，触目凄凉不忍看。
悼亡二十首·其十一
作者：姚倚云
朝代：清
体裁：七言绝句

平生肝胆倾豪俊，毕竟穷途仗友生。感激沪滨临命际，真从生死见交情。
悼亡二十首·其十七
作者：姚倚云
朝代：清
体裁：七言绝句

师友闺中已不能，萧萧夜雨那堪听。此生有恨无人识，寄与扬州阮绩青。
悼亡二十首·其十三
作者：姚倚云
朝代：清
体裁：七言绝句

千篇佳句抗苏黄，健笔雄辞追盛唐。慷慨悲歌今已矣，祗馀才调发清扬。
悼亡二十首·其十九
作者：姚倚云
朝代：清
体裁：七言绝句

亦知短晷吾将尽，未了馀生可奈何。夜雨怕吟花落句，泪痕较比雨丝多。
悼亡二十首·其十二
作者：姚倚云
朝代：清
体裁：七言绝句

兴学乡邦不伐功，济人利物意无穷。彬彬文质遭时厄，德惠雍容柳下风。
悼亡二十首·其十五
作者：姚倚云
朝代：清
体裁：七言绝句

任从毁誉独存真，大孝终身但慕亲。默抱宏才轻利达，勇于为义不违仁。
悼亡二十首·其十八
作者：姚倚云
朝代：清
体裁：七言绝句

媳贤孙俊可纾怀，莫释余心一段哀。寂寞虚窗难自遣，梦魂夜夜绕泉台。
悼亡二十首·其十六
作者：姚倚云
朝代：清
体裁：七言绝句

襟怀磊落如秋月，富贵从来淡若云。正喜伦常堪并美，人天谁料已先分。
悼亡二十首·其十四
作者：姚倚云
朝代：清
体裁：七言绝句

夫子文章信可传，澄怀至性未能言。彼苍岂有真天理，何事偏悭仁者年。
悼亡二十首·其四
作者：姚倚云
朝代：清
体裁：七言绝句

风雪归招爱国魂，雪光惨照泪光深。最怜第一伤小事，辜负生平教育心。
悼侄女莲
作者：姚倚云
朝代：清
体裁：五言律诗

啼笑浑如昨，重泉隔死生。二年吾失望，一病汝无声。梦里犹闻唤，悲来见旧情。可怜提抱处，双袖泪纵横。
惜分飞·送别马君玮侄女
作者：姚倚云
朝代：清
体裁：词

离合悲欢皆色相。以此排愁自旷。片帆海上来慰我，哀思已无量。庭前冰艳梅初放。才见骊歌又唱。情话一灯青仍成，去影空惆怅。
戊寅新岁有感
作者：姚倚云
朝代：清
体裁：七言绝句

平昔论交有故新，直须患难见情真。分金管鲍相知少，况是桑榆暮景人。
戊寅邓氏义庄岁暮怀尤璞君
作者：姚倚云
朝代：清
体裁：七言绝句

寒宵独忆婴儿子，清澈胸无一点尘。雍睦一家存孝悌，卅年于我更情真。
承诸君捐赀印集感赋
作者：姚倚云
朝代：清
体裁：七言绝句

不惜兼金慰暮年，诸君厚谊连云天。有才传世吾滋愧，刊集高风却可传。
挽周乐君祖母
作者：姚倚云
朝代：清
体裁：七言绝句

年登髦耋羡齐眉，含笑西归德不违。更喜文孙贤伉俪，家声能振慰重闱。
挽周叔静·其一
作者：姚倚云
朝代：清
体裁：七言绝句

忆昔临歧霜叶飘，忽传玉殒痛今朝。魂依伯仲知何处，云水迢迢不可招。
挽周叔静·其二
作者：姚倚云
朝代：清
体裁：七言绝句

风义平生师弟间，那堪死别隔江关。最怜文行俱清绝，永感人琴空泪潸。
挽徐冰如
作者：姚倚云
朝代：清
体裁：七言绝句

已是伤心万绪纷，暮年生死感离群。亦知泡影真如电，那禁交情又哭君。
挽李烈妇袁琪
作者：姚倚云
朝代：清
体裁：七言绝句

节义高风久已沉，腐儒私感到于今。人间无限艰难恨，临难惭君解决心。
挽顾端卿
作者：姚倚云
朝代：清
体裁：七言绝句

高行不愧柏舟诗，淑慎温恭德可师。今日西归蒙接引，功成含笑到莲池。
故里中秋感赋示直之翁望两侄
作者：姚倚云
朝代：清
体裁：五言律诗

佳节年年有，故乡月更明。白头萌别思，青眼感亲情。游伎皖江乐，兵戈辽海生。如何一樽酒，浇此不平鸣。
敬仲延汾相邀小住清谈数日道义可感适遇中秋有感家国赋诗赠谢
作者：姚倚云
朝代：清
体裁：五言律诗

离乱逢佳节，羁愁寄异乡。金风云惨澹，玉露月凄凉。古谊怜衰朽，交情感意长。如何问兴废，身世两茫茫。
敬和舅大人秋兰原韵
作者：姚倚云
朝代：清
体裁：七言律诗

深谷移来处士家，趋庭漫咏兴偏赊。生成高介凌云格，好放真香缀露芽。草木盛衰关气运，乘时开谢不为哗。秋风满院堪承乐，林壑悠然玩物华。
新晴叠韵写意柬绩青
作者：姚倚云
朝代：清
体裁：七言律诗

隔院啼莺报晓晴，梦中诗味意无惊。唱随各有人偷美，得失皆由天意生。花落闲庭微散馥，月侵池水暗流声。桃源傅会荒唐事，但取胸中磊块平。
新晴遣兴
作者：姚倚云
朝代：清
体裁：七言绝句

檐雀啁啾相和鸣，朝暾升树倍葱青。闲花将坠飘风片，缓漱微波春水生。
新秋寄怀吕惠如
作者：姚倚云
朝代：清
体裁：七言律诗

忽触遐思到白门，新居秋菊茂篱根。昔年教育成糟粕，今日襟期有道存。明月桂华香小院，金风枫叶粲江村。嗟余与子同萧瑟，世事惟馀恸泪痕。
新秋寄怀易仲厚长沙
作者：姚倚云
朝代：清
体裁：古风

长袖虽善舞，要必存大节。毁誉那复论，但求寸心洁。平生历哀伤，双鬓已如雪。自怜亦自嗤，谋生惭驽拙。感此怀故人，心迹颇同辙。忆昔我与君，一见肝肠热。倾谈斗室中，古意两奇绝。真率不隔胸，友谊互磨切。分袂六经秋，何时共愉悦。新知安足恃，验久知豹别。我愚百无成，子义追前哲。仰视高秋爽，星宿凌霄列。凉风吹白云，纤月忽明灭。秋荷馥方塘，荡漾波纹缬。校舍独俯仰，砌草虫呜咽。千里聊相慰，缄诗寄披阅。
新秋散步
作者：姚倚云
朝代：清
体裁：七言绝句

日行西陆又秋风，荏苒三年忧患中。绿野晚凉时策杖，夕阳蝉噪过桥东。
新秋月夜·其一
作者：姚倚云
朝代：清
体裁：七言绝句

碧池波影暮云收，暗度残萤傍户流。花影一庭凉月白，夜阑风露已成秋。
新秋月夜·其二
作者：姚倚云
朝代：清
体裁：七言绝句

银汉微茫天际斜，凌空皓月上窗纱。幽香脉脉侵虚幌，冷露迟迟放藕花。
新秋闲望
作者：姚倚云
朝代：清
体裁：七言律诗

四山云物已成秋，极目斜晖照翠楼。梁燕渐思辞故垒，江鸿初见到沙洲。木樨槛外幽香发，菡萏池边冷艳收。自起汲泉惊白鹭，碧天飞处月如钩。
早起
作者：姚倚云
朝代：清
体裁：七言绝句

清露微凉透小轩，鸡鸣月落五更天。微风动树残星尽，一片人家上晓烟。
易君左以著书招尤书此志念
作者：姚倚云
朝代：清
体裁：七言绝句

儒雅翩翩易公子，却从閒话起纠纷。东坡贾谊曾遭毁，文字招尤岂独君。
春季扫墓无限凄凉遥望通明宫复哭春绮
作者：姚倚云
朝代：清
体裁：七言律诗

萍踪何必能相聚，影逐思潮去又来。梅菊不期成复恨，桑榆岂料赋重哀。澌澌野水犹如昔，袅袅垂阳仍旧栽。恸悼斯人本如玉，风飘霜鬓泪盈腮。
春日即事·其一
作者：姚倚云
朝代：清
体裁：七言绝句

袭人花气扑闺帏，风暖小园蝴蝶飞。野水差差波漾影，溪光山色两依稀。
春日即事·其三
作者：姚倚云
朝代：清
体裁：七言绝句

东风吹雨长溪痕，霢霂山前麦浪青。开遍杜鹃红间紫，落花飞过小沙汀。
春日即事·其二
作者：姚倚云
朝代：清
体裁：七言绝句

风荡帘波旭日迟，碧藤芳树绕吾庐。当阶花影笼春色，时听黄鹂唱柳枝。
春日即事·其四
作者：姚倚云
朝代：清
体裁：七言绝句

小鬟沽酒到前村，绿径深藏茅店门。何处人言太平世，此间大有古风存。
春日有感·其一
作者：姚倚云
朝代：清
体裁：七言绝句

燕子呢喃春日长，花明小院竞芬芳。自营陋室惭吾德，理达人天心境凉。
春日有感·其二
作者：姚倚云
朝代：清
体裁：七言绝句

閒思六十馀年事，大半消磨忧患中。多少存亡馀白发，且吟短句醉颜红。
春日正长无端感兴偶忆西山故庐得四绝句·其一
作者：姚倚云
朝代：清
体裁：七言绝句

十载山居养素真，一川风景总宜春。孤城疏雨如丝里，惆怅当年谷底人。
春日正长无端感兴偶忆西山故庐得四绝句·其三
作者：姚倚云
朝代：清
体裁：七言绝句

暮山含霭渐黄昏，竟为花姿破醉痕。最忆月明幽径里，松崖猿鹤啸柴门。
春日正长无端感兴偶忆西山故庐得四绝句·其二
作者：姚倚云
朝代：清
体裁：七言绝句

庭草青葱旭日迟，幽香初放砌兰枝。芸窗忽听黄鹂啭，髣髴风光似昔时。
春日正长无端感兴偶忆西山故庐得四绝句·其四
作者：姚倚云
朝代：清
体裁：七言绝句

偶思往事动幽情，翠藓盈阶冒雨生。一树碧桃花隔牖，步随蜂蝶趁新晴。
春日漫题有怀夫子信笔书来聊以拨闷·其一
作者：姚倚云
朝代：清
体裁：七言绝句

二月东风展物华，莺莺燕燕又烟花。春庭日午蜂声暖，帘捲炉香透碧纱。
春日漫题有怀夫子信笔书来聊以拨闷·其一
作者：姚倚云
朝代：清
体裁：七言绝句

绿杨三度发庭柯，逐日风吹丝渐多。惆怅梦回人寂寞，可怜离思未消磨。
春日漫题有怀夫子信笔书来聊以拨闷·其七
作者：姚倚云
朝代：清
体裁：七言绝句

别来况味念相如，一种心情未忍书。春自无心恋兰芷，芳香空绕绿庭除。
春日漫题有怀夫子信笔书来聊以拨闷·其三
作者：姚倚云
朝代：清
体裁：七言绝句

幽闺子夜怯春寒，遣兴挥毫强自宽。最是可怜天际月，不知此夕共谁看。
春日漫题有怀夫子信笔书来聊以拨闷·其三
作者：姚倚云
朝代：清
体裁：七言绝句

漠漠晴岚花有辉，颉颃燕子又来归。多情舞尽殷勤翼，奈此无心任汝飞。
春日漫题有怀夫子信笔书来聊以拨闷·其二
作者：姚倚云
朝代：清
体裁：七言绝句

曲栏杆下独徘徊，种得芳兰次第开。花鸟宜人无限意，十分春色待君来。
春日漫题有怀夫子信笔书来聊以拨闷·其二
作者：姚倚云
朝代：清
体裁：七言绝句

碧烟淡淡月溶溶，穿户幽光疏影重。谁发浩歌凝我思，悟心清绝五更钟。
春日漫题有怀夫子信笔书来聊以拨闷·其五
作者：姚倚云
朝代：清
体裁：七言绝句

欲陟崔嵬姑酌觥，狼山迢递海云深。秦嘉本自无情绪，首疾空劳徐淑心。
春日漫题有怀夫子信笔书来聊以拨闷·其五
作者：姚倚云
朝代：清
体裁：七言绝句

玉兰初放夜香寒，杏蕊将残长嫩蚕。万斛寒光同此夕，心随明月到江南。
春日漫题有怀夫子信笔书来聊以拨闷·其八
作者：姚倚云
朝代：清
体裁：七言绝句

安得身如比翼禽，一为锦字问消沉。谁怜苏蕙回文意，迢递空劳万里心。
春日漫题有怀夫子信笔书来聊以拨闷·其六
作者：姚倚云
朝代：清
体裁：七言绝句

寄言珍重勉加餐，客里春深慎小寒。良会悠悠隔江海，思君惟向月中看。
春日漫题有怀夫子信笔书来聊以拨闷·其六
作者：姚倚云
朝代：清
体裁：七言绝句

带雨山容秀绕城，閒愁触处总关情。空庭一片婵娟月，凉透帘栊入梦清。
春日漫题有怀夫子信笔书来聊以拨闷·其四
作者：姚倚云
朝代：清
体裁：七言绝句

官斋镇日忆高堂，椿寿萱荣春兴长。怅望空惭千里意，天涯遥祝海山康。
春日漫题有怀夫子信笔书来聊以拨闷·其四
作者：姚倚云
朝代：清
体裁：七言绝句

风啭黄鹂弄好音，阑珊花事过清明。绿窗不禁春光满，嗟我怀人负物情。
春晓
作者：姚倚云
朝代：清
体裁：七言绝句

梦残春晓曙光晴，百舌枝头弄妙声。草木萌芽和雨长，胆瓶花放暗香清。
春郊简胡漪如
作者：姚倚云
朝代：清
体裁：七言律诗

春郊绿浸社神祠，红杏谁家隔苑姿。杨柳烟笼风袅袅，鹧鸪声急雨丝丝。文行似子于今少，身世如余亦可嗤。白首苟安扶海角，烽烟满地不胜思。
晓窗即事书闷和夫子韵
作者：姚倚云
朝代：清
体裁：七言律诗

晓窗浑不辨阴晴，旅燕归飞意自惊。莫恨年光祗虚掷，欲将色相證无生。朝开淑日推云气，夜听回风送雨声。眼底沧桑偶然尔，海波终古那能平。
暮春公园閒眺
作者：姚倚云
朝代：清
体裁：七言绝句

好雨新晴麦穗肥，长堤似雪柳花飞。依稀山影春云展，料悄风斜燕子归。
暮春应七姨母命作午绣诗即以奉赠
作者：姚倚云
朝代：清
体裁：五言律诗

新霁山窗下，闲来事女红。叶深舒夏日，花尽减春风。慷慨浮生里，长歌聚散中。自惭高厚谊，送罢意何穷。
月下怀大姊
作者：姚倚云
朝代：清
体裁：五言律诗

万里明如镜，寒光一片清。长天群雁叫，空谷草虫鸣。对景增幽思，临风动远情。忆君同此夕，两地各愁生。
月夜
作者：姚倚云
朝代：清
体裁：七言绝句

清辉竹外度残萤，池面风生约绿萍。独立閒阶忘夜久，一天露气养空庭。
月夜寄怀问轩老人
作者：姚倚云
朝代：清
体裁：五言律诗

今夕安成月，故乡应若何。凄清增旅思，迢递发狂歌。绕郭山川静，盈庭风露多。草堂当此境，烟景遍松萝。
月夜有怀娴存族妹
作者：姚倚云
朝代：清
体裁：七言绝句

碧天望断白云消，风露凄清万里遥。飘忽梦魂飞不到，相思随月渡迢迢。
月夜有感忆娴存姊
作者：姚倚云
朝代：清
体裁：七言绝句

月照山窗露浸林，凄凉虫语尽秋音。一从汉上钟期去，万里寒光寄此心。
有感示黄蔚青徐寓静二生
作者：姚倚云
朝代：清
体裁：七言律诗

江山虽好不胜愁，草木凋零已送秋。黯黯冻云迷远岫，萧萧暮雨暗汀洲。惟希旧德求根据，慎向新知悟自由。解放要当存所守，莫因习俗逐潮流。
望江南 其一 秋宵望月
作者：姚倚云
朝代：清
体裁：词

金风动，凉露湿阶墀。迸起十年多少恨，秋声一片独吟时。去影怕寻思。
望江南 其二 秋宵望月
作者：姚倚云
朝代：清
体裁：词

清光皎，明月浸高枝。遥望碧天排雁字，素娥青女斗冰姿。照我鬓如丝。
未尽题意再赋一绝
作者：姚倚云
朝代：清
体裁：七言绝句

风流自古称江左，文采由来数谢家。想得主人更清绝，故教山馆字梅花。
村居秋兴·其一
作者：姚倚云
朝代：清
体裁：五言绝句

放眼白云乡，闲游出稻场。可人双蛱蝶，篱下弄秋光。
村居秋兴·其三
作者：姚倚云
朝代：清
体裁：五言绝句

木叶变秋声，篱边络纬鸣。西风吹涧水，斜日野航横。
村居秋兴·其二
作者：姚倚云
朝代：清
体裁：五言绝句

舍北老农家，炊烟屋角斜。空林屯夕霭，掩映豆棚花。
村居秋兴·其四
作者：姚倚云
朝代：清
体裁：五言绝句

秋老碧天高，黄云似海涛。樵声归径晚，明月满东皋。
杭州即席赠女子职业学校余菊农以下教职员诸君·其一
作者：姚倚云
朝代：清
体裁：七言绝句

义侠千秋照胆台，清愁无限且衔杯。萍踪共此湖山胜，眼底中原事可哀。
杭州即席赠女子职业学校余菊农以下教职员诸君·其三
作者：姚倚云
朝代：清
体裁：七言绝句

山翠空濛欲染衣，六桥烟水望依微。高歌默识西泠景，夕照苍茫一棹归。
杭州即席赠女子职业学校余菊农以下教职员诸君·其二
作者：姚倚云
朝代：清
体裁：七言绝句

振兴女业仗诸君，众志咸同善合群。衰朽自怜成放弃，空馀薄醉对斜曛。
杭州即席赠女子职业学校余菊农以下教职员诸君·其四
作者：姚倚云
朝代：清
体裁：七言绝句

环湖风月本无边，意惬朋侪不计年。山好更兼人谊好，客心欲去尚留连。
校中读史有感
作者：姚倚云
朝代：清
体裁：七言绝句

寒雨潇潇不可听，徒悲家国几番更。谠言知遇犹遭忌，何独伤心是贾生。
校中避暑偶题二绝·其一
作者：姚倚云
朝代：清
体裁：七言绝句

火云飘影漾方塘，移榻迎凉入翠篁。人静长廊风拂袂，蝉吟高树趁斜阳。
校中避暑偶题二绝·其二
作者：姚倚云
朝代：清
体裁：七言绝句

清风一榻绕蘧蒢，邃绿庭蕉自展舒。最喜乐生明去就，北窗熟读报燕书。
校中避暑偶题二绝吕惠如校长偕游清凉山登扫叶楼和其题壁原韵以赠·其一
作者：姚倚云
朝代：清
体裁：七言绝句

山光湖影接层峦，高阁清秋尚未寒。今日胜游君记取，相逢莫作等闲看。
校中避暑戏用杜少陵夏夜叹原韵
作者：姚倚云
朝代：清
体裁：古风

惮暑盼日暝，炎蒸炙我肠。皓月渐东升，微风吹絺裳。池水旱欲涸，火云敛夕光。长廊独徘徊，荷华静含凉。四时有代谢，寒暑循其常。清辉本皎洁，乌鹊空翱翔。广厦犹畏热，念彼战边疆。豺狼扰秦晋，出入互相望。生灵苦涂炭，逃窜无宁方。幸我生南土，遨游全家乡。安得猛烈士，同心矢奋扬。扫清古国土，吾民寿且康。
梦中作
作者：姚倚云
朝代：清
体裁：七言绝句

菡萏初开适意花，半池绿水映晴霞。凭栏心共幽香远，得失年来薄似纱。
次仲林韵赠吴挚甫先生·其一
作者：姚倚云
朝代：清
体裁：七言律诗

风月溪山在我傍，烟涛海岳忽他乡。平生有托成真感，诗境无华入老苍。满地关河相怅望，一天兴会未消亡。莫须放棹津桥畔，桦烛清宵泪几行。
次仲林韵赠吴挚甫先生·其二
作者：姚倚云
朝代：清
体裁：七言律诗

先生健者复婀娜，所学真能不畏诃。夫婿平生甘下拜，小郎才思已无多。茫茫客路嗟何着，杳杳长天幸可歌。携卷他年各归去，得钱誓买碧山阿。
次大人夜坐书怀韵
作者：姚倚云
朝代：清
体裁：七言律诗

速叶春蚕已可缫，春还乳燕欲丰毛。纵无云汉乘黄鹤，欲架长川钓碧鳌。诗境入微非画得，静机能悟或禅逃。老亲公暇馀清兴，赋罢新篇旭日高。
次大人春霁韵
作者：姚倚云
朝代：清
体裁：七言律诗

雨馀烟透远山微，绿满庭前花事稀。柳老愁闻莺又啭，篱成刚有蝶来飞。新诗且尽三春日，旧泪追思一洒衣。十五年间恨长在，慈乌绕树不能归。
次大人月夜韵
作者：姚倚云
朝代：清
体裁：七言律诗

天光云影碧烟空，露滴秋林夜气浓。坐久寒多偏恋月，更阑心远忽闻钟。满山霜重丹枫落，绕砌花残翠藓封。此夕趋庭清话里，倚栏烹茗火初红。
次大人枯柏鹊巢韵
作者：姚倚云
朝代：清
体裁：五言律诗

古柏何年种，危枝久宿禽。青森轻过眼，孤直不回心。近户怜春色，依楼弄好音。荣枯终底事，一为叹消沉。
次大人秋柳韵
作者：姚倚云
朝代：清
体裁：七言律诗

憔悴中庭一尺围，霜条千缕挂斜晖。寒蝉无韵将秋老，客燕依人惜径非。五夜风过残叶落，一城雨断懒云归。剧怜眼底婆娑意，数点栖鸦夕照稀。
次大人积雨原韵
作者：姚倚云
朝代：清
体裁：五言律诗

春色雨中尽，荒城入夏寒。风生高树杪，烟湿远林端。畦水秧舒箭，池荷叶放盘。长吟惜光景，日日酒杯宽。
次大人蚕事诗韵
作者：姚倚云
朝代：清
体裁：五言排律

九十春光去，蚕功夏日长。庭隅生嫩草，屋角覆条桑。物理灵思蕴，天机造化良。断丝羊子妇，织锦窦家娘。一月刚风雨，三年易雪霜。管弦歌白纻，罗绮舞霓裳。技巧传千种，经纶被万方。造端由古后，供奉到今皇。岁月蹉跎度，韶华邂逅忙。素丝才绕箔，彩茧已盈筐。树密鸦能隐，池澄鱼暗藏。山容新似沐，江水渐如汤。绣罢誇精巧，诗成费酌量。八珍分种类，五色灿文章。女织怜生计，蛾姿惜死僵。不才辜美景，诵史感兴亡。侍宦羁重阁，承欢忆故乡。当轩梅雨润，绕阁竹风凉。溪雾迎窗入，山光带郭彰。短篱方种菊，朝夕待秋黄。
次大人试院偶成韵
作者：姚倚云
朝代：清
体裁：五言律诗

竟日风光满，闲庭倚曲栏。春阳如近夏，宵雨不添寒。苦茗为诗助，名山作画看。更怜千里意，车马未能安。
次大人试院酬唱韵
作者：姚倚云
朝代：清
体裁：古风

春深风日丽，四山尽含辉。苦惜韶光逝，搴帘待燕归。白水绕城郭，青天连翠微。齐将春入幕，更送风吹衣。迢迢碧空际，独鸟亦翻飞。俯仰欣所乐，浩然若忘机。承驩高堂暇，退居自掩扉。灵虫解文思，绕笔来相依。物情能自赏，人事不相违。
次大人韵呈夫子
作者：姚倚云
朝代：清
体裁：七言律诗

朝来鸟语变轻寒，日上幽庭且闭关。时雨已青窗外柳，春风吹绿隔城山。文章得傍凌云气，针线刚偷半日闲。深锁炉香帘影静，任他蜂蝶闹花间。
次夫子和李伯行唐花韵
作者：姚倚云
朝代：清
体裁：古风

十年奔走湖山傍，登山涉水真寻常。四时花卉常过眼，万事如梦随风扬。只今飘忽度辽海，伯通庑下聊偕藏。初来北方愁苦冷，飞尘漠漠同云黄。风定云开亦晴霁，但见莹莹冰雪光。君归备述贤公子，笔阵横扫无人当。不对名花沽美酒，自有凌霄逸兴长。此花富贵本有待，眼底绚烂徒罹殃。蝇头细人夺造化，一朝捧上公侯堂。我自清贫亦不羡，那有黄金可解囊。金屋银屏诚足贵，吐艳非时安得芳。谁怜孤馆空庭际，独有寒梅傲雪霜。
次夫子韵
作者：姚倚云
朝代：清
体裁：七言律诗

好鸟花间唤倒壶，绮窗清兴未能无。名山扫黛迎朝旭，沧海澄波隐夜珠。倦眼乍开疑是醉，回肠搜索岂为枯。怜君乡思听疏雨，拨闷哦诗兴不输。
次韵夫子四时词·其一
作者：姚倚云
朝代：清
体裁：古风

官阁阴阴垂绣幕，百花次第皆舒萼。树隐日高鸟声脆，东风吹遍荼蘼落。君情未觉春光稀，犹障轻寒护我肌。青山屋里能为黛，不付佳人付与谁。
次韵夫子四时词·其二
作者：姚倚云
朝代：清
体裁：古风

黄梅初落馀春冷，愁消乐到春还永。榴花照眼薰风来，芭蕉绕室炉香静。晓妆对镜自轻匀，眉黛由来久不嚬。捲帘无限韶光好，都付吟风弄月人。
次鼠字韵送三弟归里
作者：姚倚云
朝代：清
体裁：古风

送尔临歧更无语，枯肠转转如饥鼠，又如哀雁惊风雨。我未北归君已东，东方杲杲朝暾红，烟波万顷看渔翁。还忆当时各在童，鄱阳归路嬉春风。朅来无限伤心泪，都付寒江一棹中。
步前韵赠秦老
作者：姚倚云
朝代：清
体裁：古风

主人秦老世农家，秋场霜稻春桑麻。妇子怡然意无忤，萱堂九十觞龄遐。我来赁居善招待，尊贤敬老思毋邪。四时花鸟足风景，腊酒鸡豚乐岁华。
步春绮和师曾悼亡原韵
作者：姚倚云
朝代：清
体裁：七言律诗

有子峥嵘汝不亡，惊心家国我堪伤。眼前但觉情投合，身后何妨论短长。乱世谋生惭黠慧，残年未死学愚狂。海隅一角幽栖地，羡尔寒梅独擅芳。
步漪如原韵
作者：姚倚云
朝代：清
体裁：七言律诗

花飞草长绿阴浓，荡漾帘波旭日笼。春梦有痕怜去影，夏云幻变拥奇峰。频挠书味占风铎，得定禅心悟晓钟。对子俊才惭老拙，读书往昔恨疏慵。
步漪如见访韵
作者：姚倚云
朝代：清
体裁：五言律诗

花木迎春茂，衰年隐敝庐。愿皈三宝界，喜迓七香车。道义交情挚，虚怀意志娱。所嗟生命舛，接物况多疏。
武昌杂咏·其一
作者：姚倚云
朝代：清
体裁：五言律诗

邂逅年华迫，淹留意兴长。禦寒聊以酒，感寓独成章。人事一江水，浮生几电光。近闻沧海上，烽火阵云黄。
武昌杂咏·其三
作者：姚倚云
朝代：清
体裁：五言律诗

快览晴川阁，翻怜岁暮中。微茫涵淡日，呜咽展长风。浦远村烟白，江深夕照红。殷勤主人意，归路感无穷。
武昌杂咏·其二
作者：姚倚云
朝代：清
体裁：五言律诗

且为亲情住，栖迟鹦鹉洲。风屯汉阳树，月满武昌楼。胜地宁相负，冰天好记游。孤吟但自遣，于世又何求。
武昌杂咏·其四
作者：姚倚云
朝代：清
体裁：五言律诗

独抱平生慨，登临适所之。古台徒有迹，乔木又何知。不见当时杰，空悲往日诗。欲穷无限思，湖水白澌澌。
殇稻侄兼慰三弟妇
作者：姚倚云
朝代：清
体裁：五言律诗

最痛汝幼小，生年不满周。岂知啼笑处，翻作死生愁。泪逐山云落，形随逝水流。强颜慰君思，人事亦悠悠。
江南好 其一 寄呈舅大人
作者：姚倚云
朝代：清
体裁：词

思归客，残岁忆江南。遥度高堂观雪月，翁孙煮酒对梅酣。脉脉冷香含。
江南好 其二 寄呈舅大人
作者：姚倚云
朝代：清
体裁：词

横醉眼，千里费详参。隔巷柝声寒不禁，新词须好未尝谙。妙旨试初探。
江宁岁暮怀兄姊
作者：姚倚云
朝代：清
体裁：五言律诗

寂寞近三更，高楼听柝声。雪光侵牖白，灯影隔帏清。寒月明山岫，乡心绊石城。遥知故园意，此际亦同情。
江行月夜怀大姊
作者：姚倚云
朝代：清
体裁：五言律诗

寒渚清霜肃，空樯皓月高。村荒少人迹，野阔静江涛。远火横前渡，孤烟隔短桥。徘徊停棹处，坐忆碧天遥。
沙士度六十徵诗
作者：姚倚云
朝代：清
体裁：七言绝句

先生杖屐乐优游，物外襟怀自不愁。避乱农村聊小隐，朋侪卮酒祝高秋。
沪上行赠肯堂
作者：姚倚云
朝代：清
体裁：古风

王氏伉俪好风雅，招我来停沪上驾。曾是匆匆逆旅馀，华发重来就官舍。车驰马骤碧天高，丝管入云凝九霄。万里劳人勿嗟叹，到此能令别恨消。灯月辉辉夜杲杲，泼眼清光净如扫。梨园子弟演兴亡，青楼少女长姣好。与君且复登高楼，能醉莫辞消积愁。会当快意岂易得，相顾韶光皆白头。酒阑日暝兴未已，驱车再作名园游。亭台壮丽尽精妙，曲径雕栏依水流。珍禽在树兽在野，花木灿烂交明眸。嗟尔大钧无停机，宇宙由来谁是非。扬眉击剑空慷慨，倚槛和歌志不违。丈夫何必悲身世，群动无为静者讥。况复行止如藻蘋，聚散因风迹又陈。遨游莫负五湖兴，弹铗公侯为食贫。苦将人力夺造化，可惜江山已失真。即今载酒豪华客，旧是山中泉石人。
沪上赠亚琴族妹·其一
作者：姚倚云
朝代：清
体裁：七言绝句

辽宁燕北又江南，广座春风着意看。邂逅正逢梅子熟，放怀江海酒杯宽。
沪上赠亚琴族妹·其二
作者：姚倚云
朝代：清
体裁：七言绝句

自惜残年百事乖，堪嗟身世愧君才。春申江上怜萍梗，相顾殷勤倦眼开。
沪上赠亚琴族妹和马其昭寿彭同九夫妇六十原韵·其一
作者：姚倚云
朝代：清
体裁：七言绝句

相庄白首乐天伦，梁孟高风举案亲。俭德平生堪世法，雍容眷属物皆春。
沪滨即席步张石卿原韵
作者：姚倚云
朝代：清
体裁：七言律诗

西窗剪烛复何当，古谊樽前孰狷狂。张翰思莼因避世，马卿干禄作赀郎。云屯乔木笼新绿，露浥丛荷吐暗香。不及秋风赴鲈脍，冲寒或荐水仙王。
泊枞阳访漱芳叔母不遇
作者：姚倚云
朝代：清
体裁：五言排律

晚泊枞江岸，千峰映夕阳。潮来寒雾白，日落暮云黄。枫叶红如火，芦花白似霜。雁凫投野渚，烟火聚渔梁。放眼乾坤阔，舒怀宇宙长。到来何寂寞，空去意悲凉。雅爱思高谊，交情忆草堂。挂帆秋水上，天际碧沧浪。
泊铜陵
作者：姚倚云
朝代：清
体裁：五言律诗

停棹泊芳洲，湖山纪胜游。暝灯横似带，江月屈如钩。荻港明渔火，枫林现酒楼。青青原上草，今古动乡愁。
浣溪沙·除夕驱车至校，与同人度岁。忆去年填小词，今复填此，以志欢乐，而赠诸弟
作者：姚倚云
朝代：清
体裁：词

逝水光阴一瞥中。去年今日醉颜红。飞花如絮舞回风。驱车来听弦歌美，年华虽异喜情同。岁寒始识后凋松。
深秋散步虚廊独对梅树因忆春绮以其名梅未也适其书至喜而赋寄
作者：姚倚云
朝代：清
体裁：五言律诗

见梅忽相忆，树下动遐思。不语机先动，开缄喜可知。虫寒噤馀响，柳老飏疏丝。病后忻能饭，多君慰我辞。
清宵独坐忽见案头先君遗诗泫然泣下步门存韵寄三弟
作者：姚倚云
朝代：清
体裁：七言律诗

曾侍亲游驻白门，栖迟廿载海边村。空庭著想月逾冷，秃树无声风自喧。梦里犹挥三径泪，客中谁慰九泉魂。哀哀此恨成终古，遗迹空教手泽存。
渔隐山庄岁暮杂感·其一
作者：姚倚云
朝代：清
体裁：五言绝句

何者称三友，岁寒松竹梅。冷香和碧色，风鸳不能摧。
渔隐山庄岁暮杂感·其七
作者：姚倚云
朝代：清
体裁：五言绝句

计程才百里，烽火隔千重。世乱怜儿侄，艰难守固穷。
渔隐山庄岁暮杂感·其三
作者：姚倚云
朝代：清
体裁：五言绝句

患难能相恤，真当骨肉看。一樽白腊酒，可以禦严寒。
渔隐山庄岁暮杂感·其九
作者：姚倚云
朝代：清
体裁：五言绝句

如得归邱垄，平安仗佛慈。虔诚香一瓣，赐我到莲池。
渔隐山庄岁暮杂感·其二
作者：姚倚云
朝代：清
体裁：五言绝句

门外琼瑶洁，庭前飞絮斜。枇杷枝上积，彻放款冬花。
渔隐山庄岁暮杂感·其五
作者：姚倚云
朝代：清
体裁：五言绝句

避乱三年客，消愁惟藉诗。况当值岁暮，归棹返何时。
渔隐山庄岁暮杂感·其八
作者：姚倚云
朝代：清
体裁：五言绝句

我有金兰友，危城独苦辛。遥知风雪夜，应念白头人。
渔隐山庄岁暮杂感·其六
作者：姚倚云
朝代：清
体裁：五言绝句

天霁冻云散，孤怀万斛清。衰年无所祝，希望祗承平。
渔隐山庄岁暮杂感·其十
作者：姚倚云
朝代：清
体裁：五言绝句

我为风雪阻，卅里路非遥。又近除年日，清贫念尔曹。
渔隐山庄岁暮杂感·其四
作者：姚倚云
朝代：清
体裁：五言绝句

忽报吾兄丧，哀深泪反乾。亦将精力尽，排遣强从宽。
游石钟山
作者：姚倚云
朝代：清
体裁：古风

春乘碧水胜游多，从我夫子曾经过。泛览江山入湖口，奇峰峻石高嵯峨。好风反阻游人意，匆匆东归未得憩。春水既落秋水新，复从吾兄省吾亲。扁舟载得湖山美，又作石钟山下人。试携仆从盘旋上，清光万叠空苍莽。羁愁离恨一时消，心目为之豁开爽。重楼绮阁何迢递，画栋珠帘绝幽敞。嗟哉宇宙何滔滔，观空法界灵台广。左峙南康右九江，云飞浪鼓江风长。倦游小憩临虚廊，参差竹绿秋花黄。与兄谈笑坐叹息，人生邂逅当倾觞。斜阳欲落且回棹，溟烟淡淡天苍苍。男儿壮游已非易，况我闺阁宜其藏。椷诗寄上津门道，聊尔于斯志徜徉。
游钟秀山赠北强玉衡·其一
作者：姚倚云
朝代：清
体裁：七言绝句

胜游师弟共登楼，满眼风光正麦秋。闻道烽烟不可遏，清愁诗思两悠悠。
游钟秀山赠北强玉衡·其三
作者：姚倚云
朝代：清
体裁：七言绝句

差差碧水漾纤鳞，芳树森森麦垄新。田舍农氓娱妇子，闲愁不到草莱人。
游钟秀山赠北强玉衡·其二
作者：姚倚云
朝代：清
体裁：七言绝句

水纹如佩月如弓，小艇凌波趁好风。苍翠参天瞻古迹，龙鳞拳屈宋时松。
游钟秀山赠北强玉衡·其四
作者：姚倚云
朝代：清
体裁：七言绝句

白首闲行古木阴，堪嗟吾道久销沉。绮霞落日苍茫里，倒影清溪一片金。
滴滴金·题易君左半月报
作者：姚倚云
朝代：清
体裁：词

凭将眼底江山影。笔端描，芳菲景。倾写遨游消昼永。惜孤怀谁省。优游文史嗟萍梗。释清愁，舒新颖。风月无边供诗境。任主人长领。
潮桥遣闷
作者：姚倚云
朝代：清
体裁：古风

己卯吾年七十六，遭乱无家心局促。日薄西山愁累人，生不逢时思反覆。三载烽烟无好怀，辜负春兰与秋菊。挚友贤徒阻江海，畴昔欢娱那能续。尝诵古人旷逸诗，消遣烦忧转可淑。朋侪弟子交情真，爱惜衰老怜风尘。且复作诗聊自慰，有孙伉俪能相亲。忽忆伯子有警句，悼其前室悲情频。我用其语以解闷，得福当足蒙天仁。若为近死复愁苦，达者胡为不自宁。
点绛唇·贺人西湖结婚
作者：姚倚云
朝代：清
体裁：词

碧漪名湖，双清人月成嘉偶。珠帘绮阁，璧月明如昼。斜映三星，晓露芙蕖柳。独羡他，西湖西子，并占人间秀。
玉俞别后寄诗步其韵答之·其三
作者：姚倚云
朝代：清
体裁：七言绝句

冷香默默鬓如丝，寒澈梅花月上迟。此境孤清太寥廓，天涯惟有玉俞知。
玉俞别后寄诗步其韵答之·其二
作者：姚倚云
朝代：清
体裁：七言绝句

良朋弃我不胜愁，万物春还心似秋。思到无言欲谁诉，强纾惆怅且登楼。
玉俞别后寄诗步其韵答之·其四
作者：姚倚云
朝代：清
体裁：七言绝句

玉俞学行本无伦，那得云山共隐身。独向冰天空徙倚，书来风雪正怀人。
玉衡为我七九之年置酒祝寿北强挹清亲自烹调并邀易王志淳两弟同席尽醉尽欢赋诗致谢
作者：姚倚云
朝代：清
体裁：七言律诗

盈池碧水叠荷钱，初夏风清麦熟天。肴馔亲烹知味美，世情验久觉愚贤。非常浩劫皆因造，祸福由来岂偶然。多谢诸君期我健，他时同乐太平年。
玉衡北强两弟及三十年新旧同人诸君与学生代表为余七十生日补祝于千龄观赋谢
作者：姚倚云
朝代：清
体裁：七言律诗

千龄楼上醉霞觞，孟夏南风麦正黄。少长朋侪欣宴集，师生歌舞兴何长。厕身教育惭无补，厚味交情喜欲狂。回忆月圆花好事，十年家国感沧桑。
王芝生招饮席间半属弟子即席赋赠
作者：姚倚云
朝代：清
体裁：七言绝句

未能酒醉情先醉，乱世师生意更长。我本平生兴萧瑟，相逢相惜鬓如霜。
璞君玉衡洁人北强佩墀从游琅山道惜夫人忽携酒与客觞余于林溪精舍尽欢而散盖诸君暗寓寿意赋此以谢·其一
作者：姚倚云
朝代：清
体裁：七言绝句

张君携榼来精舍，偕客殷勤慰寂寥。崖谷清奇幽径邃，风鸣修竹绕溪桥。
璞君玉衡洁人北强佩墀从游琅山道惜夫人忽携酒与客觞余于林溪精舍尽欢而散盖诸君暗寓寿意赋此以谢·其三
作者：姚倚云
朝代：清
体裁：七言绝句

款关看竹主人贤，顾我深情态蔼然。苍翠四围乔木合，倾觞曲水暮春天。
璞君玉衡洁人北强佩墀从游琅山道惜夫人忽携酒与客觞余于林溪精舍尽欢而散盖诸君暗寓寿意赋此以谢·其二
作者：姚倚云
朝代：清
体裁：七言绝句

夜雨萧萧朝放晴，天和人爽得双清。从游诸子胸无间，娱乐生平赖友生。
璞君玉衡洁人北强佩墀从游琅山道惜夫人忽携酒与客觞余于林溪精舍尽欢而散盖诸君暗寓寿意赋此以谢·其五
作者：姚倚云
朝代：清
体裁：七言绝句

去年拾翠参天竺，今日驱车上紫琅。回首一周哀感里，伤心无语立斜阳。
璞君玉衡洁人北强佩墀从游琅山道惜夫人忽携酒与客觞余于林溪精舍尽欢而散盖诸君暗寓寿意赋此以谢·其六
作者：姚倚云
朝代：清
体裁：七言绝句

两度湖山纪胜游，独怜去影怯登楼。五山春色花如锦，无那悲怀百似秋。
璞君玉衡洁人北强佩墀从游琅山道惜夫人忽携酒与客觞余于林溪精舍尽欢而散盖诸君暗寓寿意赋此以谢·其四
作者：姚倚云
朝代：清
体裁：七言绝句

一片烟村隔小溪，碧波荡漾柳遮堤。氤氲淑气新晴候，麦垄青青布谷啼。
用三弟怀夫子韵寄夫子
作者：姚倚云
朝代：清
体裁：古风

青霜凉碧月，秋气逼璇闺。璇闺罗幕垂，梦魂千里驰。千里固非遥，奈何劳我思。心思不能寐，辗转忆君时。梵灯罩七宝，静契释迦师。木樨绕襌房，妙香侵肤肌。养疴萧寺中，蒲团坐正危。惊风击败蕉，飒飒终夜悲。披襟视斜月，心共秋云辉。孤怀安可释，且复寄幽辞。好恶不相置，岂复悲黄丝。书来慰盼睫，许我桃花期。
用两当轩赠友韵寄仲厚
作者：姚倚云
朝代：清
体裁：古风

男儿重然诺，女子贵言行。嗟哉吾与子，栖栖何以鸣。自我丧其耦，已断平生情。邂逅忽逢君，孤怀竟倒倾。和歌聊自遗，岂必他人惊。湘水常潺湲，琅山徒峥嵘。缥缈飞楚云，飘摇连吴京。时誉那足许，众毁乌可轻。劲草战疾风，始识千秋名。人生幸遭遇，海水何时平。
用大人乐字韵怀肯堂·其一
作者：姚倚云
朝代：清
体裁：古风

心閒忘岁周，凝寒亦云乐。朝来翠巘间，皑皑微云阁。天边翱翔鸟，傍我庭木落。不觉望征夫，轻帆作未作。淡泊忘屈伸，宁静任美恶。扰扰蜉蝣子，何知龙与蠖。
用大人乐字韵怀肯堂·其二
作者：姚倚云
朝代：清
体裁：古风

侍宦来章江，三载趋庭乐。秋水共长天，遥忆滕王阁。文章海山奇，风云助我作。何者见天心，几点梅花落。嘉言终益美，佞言徒益恶。变化看无穷，日耀青黄蠖。
用欧公韵寄夫子
作者：姚倚云
朝代：清

忆昨送君时，风光正春日。别离那可论，此心良忽忽。虽有千万言，心悲不能出。深恐扰君思，回肠忍泪没。自君远行役，承欢双亲膝。黾勉敢惮劳，夙夜怀懔慄。初来未尽谙，儿女相辅弼。惭惶提斯心，安得往时逸。风月非无趣，每每看令失。时或有佳致，十不能得一。感念高堂慈，遇事必宽恤。有时怜其长，命之和新律。亦欲博亲欢，苦思真咄咄。流光何迅速，夏去秋风疾。相思惟自知，乌能向人述。忽得桐城书，青山已卜吉。览之涕交流，岂敢望归必。老人竟颔首，许其返蓬筚。又得津门书，周旋语意密。极论劬劳恩，去日若鞭抶。汝心苟不从，遗恨当斧锧。故尔辞两亲，脱身不用乞。在道感君怀，反复视君笔。忧思安能已，徒有泪横溢。君诚不自聊，尚恐君心郁。何以报深情，珍重为君匹。倦极入幽梦，相见在仿佛。忽为晨钟醒，劳生待谁嫉。茫茫大块中，尔我定何物。好留泡影嬉，祇待白头毕。从兄复登舟，亦任风涛䫻。万里若乘槎，苍茫近太乙。云际山迢迢，枫林秋瑟瑟。寒沙群雁嗷，荒渚幽虫唧。皓月一周天，片帆抵官室。悲喜涕重闱，亲情绕诸侄。旧日闺阁中，妆台尽散佚。芙蓉尚含苞，丹橘犹结实。依依我亲傍，留连复惕怵。聊慰罔极思，寸心中自劾。且复爱年华，新妆待君栉。翱翔好致身，憔悴嗟吾质。不然陶翟耳，吾岂慕高秩。堂上七十年，人情三百绂。
用韵赠刘秋水兼示阮绩青
作者：姚倚云
朝代：清
体裁：古风

平生历江海，回环老征装。忽睹明秀姿，使我心魂凉。譬彼撷芳草，当春飏真香。造物本无情，何处求仙乡。惟以厉所学，来日方绵长。女子患无艺，岂曰不能翔。世态空委蛇，政治悲羔羊。广厦不造士，女师更渺茫。英年贵自立，积学如积粮。嗟我事米盐，辜负书盈床。四十颓然老，结想徒徬徨。徘徊中庭夜，明月如秋霜。
由静观草堂回城题呈姨母·其一
作者：姚倚云
朝代：清
体裁：七言绝句

芜菁满地色葱葱，竟岁风光景不穷。静掩荜门清昼永，虚窗日上竹帘笼。
由静观草堂回城题呈姨母·其三
作者：姚倚云
朝代：清
体裁：七言绝句

忽听催耕布谷啼，长松苍翠草萋萋。桔槔声里斜阳晚，千顷秧针一剪齐。
由静观草堂回城题呈姨母·其二
作者：姚倚云
朝代：清
体裁：七言绝句

地僻幽栖不计年，绿杨墟里起孤烟。人间美景宁能少，谁结溪山静处缘。
由静观草堂回城题呈姨母·其四
作者：姚倚云
朝代：清
体裁：七言绝句

到来正是麦初黄，去日秧歌绕草堂。村婢远沽茅店酒，倾壶酩酊饯行觞。
申江舟次用两当轩韵赠吕惠如校长
作者：姚倚云
朝代：清
体裁：古风

祖国好江山，相对增郁怏。驾言游沪滨，实为贤者访。神交颇有年，倾慕思还往。世事不可论，嗟哉多幽枉。日落馀斜晖，烟暝屯林莽。生平无所欢，烟霞惬心赏。吕子诚俊人，怀抱清秋爽。大江日东逝，㶁㶁涛声响。慷慨酒一樽，纤月明虚幌。
留别七姨母
作者：姚倚云
朝代：清
体裁：七言绝句

极目江村暮霭横，寒蝉无韵飒凄清。那堪更有明朝别，黄叶沿江送客行。
留别大姊
作者：姚倚云
朝代：清
体裁：五言律诗

何处寒砧起，凄然夜气浮。雁声添别绪，虫语识离愁。雨过深宵冷，风来小院秋。明朝惆怅处，江水送行舟。
留别皖省女子工艺传习所中教职员
作者：姚倚云
朝代：清
体裁：七言律诗

忆昔倾觞进玉醅，三年更醉菊花杯。多君共瘁维持谊，愧我颓唐素愿灰。丹染龙山枫叶落，白翻皖水浪花摧。剧怜此别留鸿爪，他日思潮知几回。
病中不寐书感赠璞君·其一
作者：姚倚云
朝代：清
体裁：五言律诗

病久不成寐，虫吟不可听。床前浸斜月，窗隙耀明星。敛虑起危坐，降心诵佛经。自怜霜鬓满，独对一灯青。
病中不寐书感赠璞君·其三
作者：姚倚云
朝代：清
体裁：五言律诗

碧树滋凉露，高秋有雁鸣。井梧飘片叶，庭桂落残英。世恶嗟吾道，交深感友生。经过忧患后，始识故人情。
病中不寐书感赠璞君·其二
作者：姚倚云
朝代：清
体裁：五言律诗

欹枕听秋声，良宵万籁清。病思群物态，顿觉道心生。菊影横虚幌，桂馨飘短楹。冥冥长夜里，哀乐慨生平。
病中口占赠陈韵珂
作者：姚倚云
朝代：清
体裁：七言绝句

仁义光明如皓日，俗尘那解见分毫。此中即是菩提果，儒佛同归道一条。
病中有感
作者：姚倚云
朝代：清
体裁：七言绝句

浮世艰辛皆是债，但能无愧即光明。直须到死尘缘毕，还我西方清净程。
病中杂咏赠君干沛青韫山秀芝诸子·其一
作者：姚倚云
朝代：清
体裁：七言绝句

归来贫病徒相累，药物亲调赖护持。今喜一灯情话里，分明古谊寸心知。
病中杂咏赠君干沛青韫山秀芝诸子·其三
作者：姚倚云
朝代：清
体裁：七言绝句

秋尽江天木叶丹，雁声掠耳送轻寒。是非毁誉都消寂，漫咏新诗聊自宽。
病中杂咏赠君干沛青韫山秀芝诸子·其二
作者：姚倚云
朝代：清
体裁：七言绝句

病久能教万虑清，中庭古柏激风声。萧萧夜雨鸡三唱，顿觉清凉透体生。
病中杂咏赠君干沛青韫山秀芝诸子·其四
作者：姚倚云
朝代：清
体裁：七言绝句

雨声淅沥夜如何，默诵楞严解病魔。卧对青灯人不寐，一窗萧瑟峭风多。
病起
作者：姚倚云
朝代：清
体裁：七言绝句

自名惭慧是痴人，未了娑婆宿孽因。但愿无灾还净土，早教魂魄返天真。
病起书谢亲友与诸生
作者：姚倚云
朝代：清
体裁：七言律诗

已死何须竟又还，亲朋犹子易悲欢。深情顾复衷师弟，病味呻吟在肺肝。渐去秋光枫叶醉，频闻鸟语桂花残。馀生祗合禅床了，飞度江天雁阵寒。
癸卯还乡感呈伯姊
作者：姚倚云
朝代：清
体裁：七言律诗

共看霜鬓惜劳身，情话尊前岂有因。极目云山增旧感，伤心寰海泣新民。花明静院幽香馥，水溢春池泛嫩蘋。今日相逢须尽醉，聚中犹是别离人。
癸未仲兄召归乡里感赋奉呈·其一
作者：姚倚云
朝代：清
体裁：七言绝句

龙眠山翠绕层峦，梅雨萧萧五月寒。消得几回相见老，归来莫作等闲看。
癸未仲兄召归乡里感赋奉呈·其三
作者：姚倚云
朝代：清
体裁：七言绝句

新霁遥天散绛霞，蝉鸣高柳日将斜。山容沐雨添浓绿，香透初开菡萏花。
癸未仲兄召归乡里感赋奉呈·其二
作者：姚倚云
朝代：清
体裁：七言绝句

情话樽前悲喜间，鹡鸰千里到来难。残年七十惟珍重，聚散凭他作达观。
癸未仲兄召归乡里感赋奉呈·其四
作者：姚倚云
朝代：清
体裁：七言绝句

暂归仍恐唱骊歌，俊秀孙曾慰意多。家政媳贤欣有托，一壶且尽醉颜酡。
登滕王阁寄怀大姊
作者：姚倚云
朝代：清
体裁：七言律诗

章江门外系牙樯，滕王阁下浪花长。莫雨欲沉云黯黯，离人初到景苍苍。天涯有姊难为别，胜地无文思不遑。此去那堪回首望，庐山过尽即吾乡。
皖所病中偶成赠教职员诸君以志调护盛谊并示君干韫山
作者：姚倚云
朝代：清
体裁：七言律诗

秋雨绵绵蟹正肥，诸君畅饮莫辞杯。颠危调护亲情厚，濒死能希健饭回。伏枕遐思山色俊，倚床相对菊华开。分明故里番怜客，满鬓新霜日夕催。
直之大侄伉俪邀游仙姑井赋赠·其一
作者：姚倚云
朝代：清
体裁：七言绝句

眼底沧桑别廿年，云山迢递各风烟。仙姑井畔今陈迹，他日回思又惘然。
直之大侄伉俪邀游仙姑井赋赠·其二
作者：姚倚云
朝代：清
体裁：七言绝句

晴翠山岚照绮筵，雨馀林薄蔚蓝天。今朝尽醉斜阳里，碧树临风噪暮蝉。
盼伯兄以其乡试枉道省亲
作者：姚倚云
朝代：清
体裁：七言绝句

新月如钩秋兴长，那堪离思转回肠。晚凉庭院西风起，遥忆轻帆到建康。
示不平者
作者：姚倚云
朝代：清
体裁：七言绝句

事遇不平当自反，常存责己勿尤人。胸怀恕道能容物，好为儿孙种德因。
示恒临二曾孙
作者：姚倚云
朝代：清
体裁：七言绝句

年少韶光必读书，莫教嗜欲悔当初。中西学术能崇实，事业何愁不展舒。
秋夜偶题
作者：姚倚云
朝代：清
体裁：七言律诗

更尽罗帏梦未成，候虫四壁趁秋声。半窗月上疏枝白，一室灯浮小案青。街柝沉沉云潋滟，银河澹澹露纵横。无端清思劳长夜，独听晨鸡报晓声。
秋夜寄怀黄国巽女士
作者：姚倚云
朝代：清
体裁：七言绝句

白头忧患苦侵寻，云水迢迢秋思深。遥忆北平明月夜，想应有感惜知音。
秋夜怀漱芳尊者
作者：姚倚云
朝代：清
体裁：古风

残萤度小阁，曳辉明窗纱。夜静万籁清，空庭舒桂华。轻霞笼新月，积露润寒花。徘徊栏干下，忽视星斗斜。临风怀幽人，渺渺积思遐。遐思不可释，迢递秋云碧。人生几美景，慎勿负佳夕。烹茗呼女童，独坐对方册。朗诵古圣言，欣然有所适。閒居可养志，淡泊远心迹。阶前素魄沈，檐际犹馀白。掩卷起挑灯，良为忆畴昔。
秋夜悼姨侄女马德麟
作者：姚倚云
朝代：清
体裁：七言律诗

境去思存刹那中，昙花慧质忽成空。嗟吾客路秋江白，别汝霜林染泪红。拜月学人嬉桂苑，采菱从姊出荷丛。而今回忆皆幽感，怯听凄凄四壁虫。
秋夜无聊徘徊庭际凉月满天有怀大姊
作者：姚倚云
朝代：清
体裁：七言律诗

海天空阔夜云斜，凉月中庭上碧纱。千里相思徒有梦，横空河汉惜无槎。清光两地同心净，秋色平分望眼赊。仰见雁行徒洒泪，劳生未了莫长嗟。
秋夜读饮冰室文有感
作者：姚倚云
朝代：清
体裁：七言律诗

壮丽山河世事非，空悲女德太沈微。维新孰识真三昧，守旧今成浩叹欷。生此未分清浊世，聊因先解利名围。米盐送我寻常老，愁对高秋痛泪挥。
秋夜述怀寄漱芳尊者
作者：姚倚云
朝代：清
体裁：七言律诗

霜天斜月夜迢迢，小苑秋声动碧霄。四壁虫吟清梦醒，五更鸡唱素心消。陶潜高尚缘能淡，贾谊遭谗岂自招。料得幽怀能旷达，不为贫病惜飘摇。
秋宵写怀·其一
作者：姚倚云
朝代：清
体裁：古风

美人不来兮岁时迁，芙蓉含姿兮辜芳妍。风瑟瑟兮月娟娟，素秋澄澄兮景可怜，感物怀人兮劳心田。
秋宵写怀·其二
作者：姚倚云
朝代：清
体裁：古风

败蕉飒飒兮清宵沈，明星烂烂兮月堕林。有所思兮忧烦深，展转不寐兮虫和吟，何以处此兮写我心。
秋宵步月用段君廑奇韵即赠
作者：姚倚云
朝代：清
体裁：七言律诗

云物凄凉不胜愁，月华如水浸南楼。临风花影萧疏动，著树微萤黯淡流。浊酒浇肠消块垒，清光满眼注神州。朋侪去住皆萍迹，此夕秋宵共子留。
秋宵闻雁
作者：姚倚云
朝代：清
体裁：七言绝句

月到天心映碧波，风来池面縠纹多。秋宵嘹唳知南向，时见空阶有影过。
秋日怀漱芳叔母
作者：姚倚云
朝代：清
体裁：五言律诗

风雨散秋声，溪山喜放晴。索居思旧事，知己感生平。恐负三生约，虚劳五夜情。碧云青嶂外，雁字几行横。
秋日述怀寄里中诸尊者·其一
作者：姚倚云
朝代：清
体裁：古风

郡斋得闲居，高秋可俯仰。身闲惜时清，虑淡觉心广。菊华吐暮英，芙蓉迎朝爽。宿雨滴秋声，落叶堕阶响。残阳挂枫林，晚霰密如网。诗酒追清欢，坐看纤月上。遥遥远山青，寂寂生遐想。天涯有至言，欲寄何由往。
秋日述怀寄里中诸尊者·其二
作者：姚倚云
朝代：清
体裁：古风

愁思不能释，为念故人迹。斜月纳窗白，残云含岫碧。露重决花梢，风定寒素魄。迸起千里心，何以慰良夕。悠悠我思深，迢迢远人隔。时有秋虫声，向人若为惜。
秋杪雨后怀漱芳尊者
作者：姚倚云
朝代：清
体裁：七言律诗

风飘宿雨洒残蕉，小院晴霞锁寂寥。动我遐思秋渐老，怜他清况景将凋。惟嗟徐淑辞情雅，仰慕班昭著述饶。想得湖光清万顷，一庭凉月度中宵。
秋门由济南邮寄日本宇治茶以诗徵和余以夫子病久不为诗聊用此韵答弟客中之意而已
作者：姚倚云
朝代：清
体裁：七言律诗

正忆山东与粤东，诗来萧瑟雨飘风。远贻佳茗从何得，制出扶桑便不同。健句乍醒衰病眼，芬香喜涤积愁胸。他年棠棣相将隐，漫煮旗枪活火中。
秦淮杂感·其一
作者：姚倚云
朝代：清
体裁：七言绝句

栖霞山影带朝烟，杨柳初舒泊钓船。无限春风吹古渡，桃含宿雨隔溪妍。
秦淮杂感·其三
作者：姚倚云
朝代：清
体裁：七言绝句

客思凭栏望落晖，娱亲深愧老莱衣。重闱笑指天边雁，谓我鸿归人未归。
秦淮杂感·其二
作者：姚倚云
朝代：清
体裁：七言绝句

春水澌澌绿浸堤，前朝兴废付芹泥。烟丝无复台城柳，空有飞鸦野外啼。
立春前三日偶书
作者：姚倚云
朝代：清
体裁：七言绝句

寒鸟枝头已变音，周天酿雪昼阴阴。微风不到烟丝定，静见人生曲直心。
立秋前夕遣兴
作者：姚倚云
朝代：清
体裁：五言律诗

一片梧桐月，凉辉渐上楼。高飞檐蝠疾，暗度树萤流。萧瑟怜衰病，凄凉动旧愁。砌虫知节序，啾唧满庭秋。
翰芬侄倩以其尊公孝恪先生义庄题册徵言于余昔先生宦游于山左数十馀年政治清廉爱民利物晚归乡梓以所有俸钱创立义庄以赡合族之孤贫无告者又提倡佛学志度众生鄙人钦佩之馀勉成俚句以志景仰非可谓之诗也
作者：姚倚云
朝代：清
体裁：七言绝句

创业先贤文正公，后兴孝恪济同宗。千年范邓遗仁泽，永为孤寒立惠风。
翰芬策杖出门余问何往对曰闲来无事下南乡余戏续成一绝聊以拨闷
作者：姚倚云
朝代：清
体裁：七言绝句

闲来无事下南乡，戴胜催耕初夏长。水镜秧针开淡绿，桔槔汩汩送斜阳。
自曹岗归山途中口占·其一
作者：姚倚云
朝代：清
体裁：七言绝句

水绕垂杨一径花，草庐篱落野人家。远峰横翠天将暝，一片残阳飞暮鸦。
自曹岗归山途中口占·其二
作者：姚倚云
朝代：清
体裁：七言绝句

平芜麦浪艳阳天，陌上风光着意妍。蝴蝶引人幽径去，山花夹路发溪边。
自题菊花条幅·其一
作者：姚倚云
朝代：清
体裁：七言绝句

裛露凝霜缀落英，东篱石畔最关情。与君已共秋心淡，云白天青听雁声。
自题菊花条幅·其二
作者：姚倚云
朝代：清
体裁：七言绝句

阅透人情世味凉，且将怀抱托秋芳。高风彭泽千年事，爱尔丰姿可傲霜。
舒畹荪黄庐隐二女士创办女子兴业社举余为名誉社长辞不护赋二绝以勉之·其一
作者：姚倚云
朝代：清
体裁：七言绝句

豪迈英姿舒与黄，振兴女业勇提倡。须知教育相关处，分付君家仔细量。
舒畹荪黄庐隐二女士创办女子兴业社举余为名誉社长辞不护赋二绝以勉之·其二
作者：姚倚云
朝代：清
体裁：七言绝句

自古前贤畏后生，但期来日胜于今。有恒譬彼春源草，滋长虽微日渐增。
舟行大孤山书呈夫子
作者：姚倚云
朝代：清
体裁：七言律诗

大孤山下四经过，又对湖山泛碧波。飞鸟渐看天际没，春帆犹带夕阳多。不将别恨挠君思，但放襟怀与我歌。今日推窗同极目，波光万顷欲如何。
茉莉
作者：姚倚云
朝代：清
体裁：七言绝句

娟娟璧月挂峰头，细细泉声绕石流。忽有幽香来槛外，玉英半吐正新秋。
茉莉
作者：姚倚云
朝代：清
体裁：七言绝句

暝烟渐上碧溪头，独倚栏干起暮愁。底事又逢开口笑，一庭茉莉四山秋。
荦如案头读先外子诗集有感身世
作者：姚倚云
朝代：清
体裁：七言绝句

知己久亡谁解识，不堪身世度春秋。而今满地干戈里，无奈愁何聊写愁。
菩萨蛮·赠马妙光居士
作者：姚倚云
朝代：清
体裁：词

良宵漫说无生话。桐阴竹影真堪画。皓月照高楼。虫吟满地秋。也知空是色。色里参心得。且志故乡情。妙光泼眼明。
菩萨蛮·题徐贯恂《古佛图》
作者：姚倚云
朝代：清
体裁：词

维摩古佛深山里。跏趺一心如止水。色相本来空。切成世界中。溪声是广舌。净身为山色。但得绝尘埃。莲华自结胎。
虞美人·赠吕美孙
作者：姚倚云
朝代：清
体裁：词

西风萧瑟梧桐落。纤月明楼角。春申江上雨初晴。往事凄凉怕听是秋声。自伤皓首苍江上。相顾能心赏。羡君诗境得清閒。长吟潇洒游遍好湖山。
蜀士余眠琴来访索题
作者：姚倚云
朝代：清
体裁：七言绝句

南北阵云何日散，蜀山迢递皖山青。白头我亦同飘泊，憔悴荒村识客星。
蝶恋花·春日郊行柬师曾
作者：姚倚云
朝代：清
体裁：词

二月春郊风似剪。晴日苍茫，光罩苔痕浅。嫩柳初舒烟尚敛。差差碧水纹如篆。隐约青山明黛巘。草没长堤，漫踏芳尘软。冰艳梅开香满苑。清辉斜映春云展。
补和舅大人寄家君韵·其一
作者：姚倚云
朝代：清
体裁：七言绝句

杖履清臞堂上翁，孤怀啸咏海天中。有时感慨怜游子，万里谋生客鬓蓬。
补和舅大人寄家君韵·其七
作者：姚倚云
朝代：清
体裁：七言绝句

富贵轻尘本素衷，遗安有计古庞公。若成丘壑能专志，管领溪山十亩宫。
补和舅大人寄家君韵·其三
作者：姚倚云
朝代：清
体裁：七言绝句

中庭雪月两交融，车马閒閒少过从。椎髻自惭居庑下，疗贫恋禄滞梁鸿。
补和舅大人寄家君韵·其二
作者：姚倚云
朝代：清
体裁：七言绝句

云影依微月影重，先春梅蕊绽墙东。谁怜孤馆寒宵里，有客高吟拟放翁。
补和舅大人寄家君韵·其五
作者：姚倚云
朝代：清
体裁：七言绝句

忆昔西行正落枫，牵衣儿女未能从。最怜伫立看帆尽，泪堕江流呜咽风。
补和舅大人寄家君韵·其八
作者：姚倚云
朝代：清
体裁：七言绝句

乡思回肠九曲中，趋庭屡隔愧吾翁。倚门若问归来日，秋水将生一棹东。
补和舅大人寄家君韵·其六
作者：姚倚云
朝代：清
体裁：七言绝句

凉月纷纷怯劲风，碧天遥望夜光同。他年飘忽又何处，谁向荒庭问往踪。
补和舅大人寄家君韵·其四
作者：姚倚云
朝代：清
体裁：七言绝句

漠漠黄尘宇宙蒙，乾坤清浊那能同。风号万窍宁须我，独抱澄怀味自浓。
诵经自忏·其一
作者：姚倚云
朝代：清
体裁：七言绝句

心澄志定念弥陀，功到圆明却百魔。从此精灵离浩劫，西方路近出娑婆。
诵经自忏·其二
作者：姚倚云
朝代：清
体裁：七言绝句

残年七十光阴短，身世迍邅不必愁。安命乐天随分过，莲池佛界是前途。
读经有感柬璞君
作者：姚倚云
朝代：清
体裁：七言绝句

静室焚香诵六经，究于旧理得知新。茫茫叵测人寰裹，眼底惟君肝胆真。
质言留别诸生
作者：姚倚云
朝代：清
体裁：古风

碧树阴翳长，春去夏复至。琴歌杂书声，孜孜勤苦意。忆昔十年前，壸教伤幽秘。鄙人负微知，此责焉忍避。那揣新识浅，承乏权造次。教育吾岂敢，提倡姑初试。不得道大光，勉强发真粹。训练惭不敏，学术诚抱愧。英英玉树姿，自是后来器。君子默自修，宗旨向道义。所以言行间，渊冰惟恐坠。小人怀嗜欲，私心期干利。道德之蟊贼，蝇营务朋比。义利之分途，坚贞唯尚志。女子赋天职，功在家政备。须知国之兴，实始家之治。圣贤立明训，千秋不能易。良规万世师，遇事善引譬。文藻固可珍，大节犹当识。国学学之源，经史必心醉。所业贵有恒，功成慎一篑。宝此少年时，学行毋暴弃。嗟余乏黠才，但以愚诚致。殷殷感诸君，服从见真挚。怡然无闲言，情好敦古谊。幸造后起材，足以为吾嗣。可以乞自休，老病不余畀。努力各自勉，莫洒临歧泪。岂不苦相恋，学谫愁汝踬。临别馈勖辞，聊为诸生志。
贺姨侄马茂元授室
作者：姚倚云
朝代：清
体裁：古风

桐城大孺孙，世族诗礼系。英姿幼不凡，绳武定可继。贤母赋柏舟，教养成文艺。忆昔尔祖慈，希望兼保卫。偕我戏庭前，有楼名双桂。今当授室辰，慈母施衾帨。申戒意谆谆，齐家付伉俪。清和人月圆，双清增福慧。我欲参婚礼，远为云山蔽。琴瑟咏六珈，和乐鱼水契。学术属青年，但期进志锐。静好宜室家，其昌兴百世。
贺新郎·和黄学艺原调，即以赠之
作者：姚倚云
朝代：清
体裁：词

听蝉鸣高柳。欲语芙蕖暗香馥，晚凉时候。忽颁来新词绮句，知道君年卅九。北堂喜有遐龄母。况夫婿、文坛泰斗。玉树盈庭，皆为俊秀。欢歌舞，进卮酒。当门万绿深林薮。鸟唱林间清脆远，乐其佳偶。却忆卅年前旧事，黯淡神伤逝友。僻处穷乡惭老朽。□谁是、出群雄□。整顿河山，治国安民。学术新，道德旧。
赋赠玉衡北强两弟
作者：姚倚云
朝代：清
体裁：古风

青青琅山松，籊籊林溪竹。各抱岁寒心，凌霄气清淑。坚贞谁与友，孤芳有梅菊。超群惟罗君，文质如美玉。渊雅吾范子，契深更同族。二子材济世，辛勤事教育。幽谷导诸生，引之迁乔木。我愧宣文君，子义逾骨肉。但愿贤于师，学邃光其续。冰天开冻云，高峰朝日旭。
赠严生敬仲
作者：姚倚云
朝代：清
体裁：五言律诗

极目兵戈满，韶光感逝波。少年真可畏，老惫奈愁多。残月凝霜落，寒风绕树过。烽烟何日已，叹息枉悲歌。
赠余子玉昆仲
作者：姚倚云
朝代：清
体裁：五言律诗

正喜新秋爽，忻逢旧雨过。庭花耀窗影，山翠漾帘波。学业惭吾朽，才华望子多。离堂一樽酒，惆怅听骊歌。
赠冯氏弟昆仲
作者：姚倚云
朝代：清
体裁：古风

龙山世毓文，扶海亦钟秀。此间有冯氏，诗礼传家茂。冯君富文学，有女续其胄。长钢字太名，天性极温厚。风度出大家，佐夫永世守。子女皆教成，言行无惭疚。夫殁礼空王，清净超世宙。次镇字志芹，书法父所畀。习画广求师，道遂显于艺。慷慨师友间，分忧重侠义。亦若北风强，饶有男儿气。冯范世通家，于我称师弟。从游数十年，愈觉敦崇谊。却怜二子贤，所遇同乖戾。愿保千金躯，伫看邦家治。
赠冯香卿
作者：姚倚云
朝代：清
体裁：七言律诗

木落萧条山抱城，三年待宦得时清。升沈暂聚怜踪迹，离合难期慨世情。燕去故巢频有恨，雁来客舍带寒声。秋高王粲伤神泪，无限金风满院生。
赠别孟美
作者：姚倚云
朝代：清
体裁：古风

扶海望龙阳，遥隔青天外。此中山海交，源脉环如带。飘忽遇培风，蘋踪偶聚会。尔慧出人头，尔姿倾尘壒。一载讲室间，切劘共相对。教授吾不敏，颖悟尔为最。我之与尔姑，契合乃道泰。推诚结至交，率性存仁爱。学术惟汝期，老病吾焉待。嗟哉生不辰，时命皆违背。悲歌浊世中，从发千秋慨。别后汝自珍，兴会吾无赖。他年倘相忆，咏诗作意代。
赠叶沛青
作者：姚倚云
朝代：清
体裁：古风

龙眠处子叶沛青，三十求学心贞纯。志在教育十年事，江湖奔走劳风尘。故乡兴业因公益，颇助余力同艰辛。忽然感触躬耕思，试筑幽栖作野人。既令我羡复长啸，泡影之中参众妙。沧海桑田易几人，祗馀日月常相照。叶子孜孜遵严教，买田十顷从亲好。旱地木棉水田稻，山可樵兮湖可钓。行年四十到不惑，危世逃名何高蹈。嗟余头白悲身世，虽结数椽愧年少。栖栖平生徒自苦，幸养天真藏寸耀。蜗庐陋巷居人间，祗馀冰月能同调。
赠吕美荪女士
作者：姚倚云
朝代：清
体裁：五言律诗

良会如蘋梗，神交已廿年。海天秋气肃，山影月华妍。慷慨闻高论，清新诵俊篇。阵云何日散，民困在穷边。
赠吴芝瑛
作者：姚倚云
朝代：清
体裁：七言律诗

每惜孤怀未易轻，空馀热泪洒江城。他年或践西泠约，今日毋忘海上情。夹道电光能蔽月，层楼秋气倍迎晴。与君同抱伤时憾，谁使神洲弊政清。
赠周筱斋医士
作者：姚倚云
朝代：清
体裁：古风

怅望郊原旷，落木远参差。冰天飞冻云，寒鸟欲何之。策杖场圃游，且复安栖迟。井里有幽人，抱道养其亲。不得为良相，良医济斯民。田园开三径，花鸟宜秋春。周子怀所学，宁静甘澹泊。同志二三子，盘桓登小阁。诗画互相娱，亦各乐其乐。浊世惟读书，兴操九皋鹤。因溷我来晚，避乱嗟贫薄。闻名即相邀，雅谊真且确。为我诊衰病，更兼求良药。肇爱居师友，自惭何所有。文史不计年，清论间老朽。赋诗聊致谢，以志交情厚。
赠孙济扶
作者：姚倚云
朝代：清
体裁：七言律诗

俊逸丰姿孙济扶，天风吹堕海东隅。青山放旭升朝日，碧海摇光吐夜珠。发达妙龄君可畏，坎坷身世我何辜。蘋踪他日如相忆，回首崇川记得无。
赠张冰如
作者：姚倚云
朝代：清
体裁：七言律诗

为怜十七年前事，今日相逢应举杯。瑟瑟秋风虫语切，茫茫原草雁声哀。新皈净业期真忏，旧恨娑婆莫令来。但得此心毋教住，青莲逐处向君开。
赠张雍九
作者：姚倚云
朝代：清
体裁：七言绝句

雍九孤怀亦自豪，生逢乱世隐蓬蒿。残年于我加青眼，爱护交情感义高。
赠慕昭贤弟
作者：姚倚云
朝代：清
体裁：七言绝句

松柏清贞张慕昭，生平尚义不辞劳。嗟余白首逢飘泊，卅载关心识后凋。
赠杨令茀女士
作者：姚倚云
朝代：清
体裁：七言律诗

诗画清新杨令茀，倦游湖海到崇川。江山有恨惟存泪，岁月无情惜壮年。漠漠花光朝带雨，澌澌水色暮含烟。剧怜二十年前事，遗墨空留祗惘然。
赠王守铭
作者：姚倚云
朝代：清
体裁：古风

萍踪如行云，亦复若飘蓬。王君世通家，比邻常过从。令堂本挚友，情话杯酒中。君室我弟子，更觉交情浓。世态务衰薄，子独尚豪雄。人情贪私刑，子独秉公忠。嗟我依孙处，避乱权小住。闻有故人来，停骖暂延驻。相见互致词，恤老和温语。向我乞诗篇，心烦无佳句。别后吾复病，炎暑更虐助。病已稍称愈，凉爽得好雨。拂笺写芜辞，聊尔述平素。
赠言行一孙士枚夫妇
作者：姚倚云
朝代：清
体裁：七言律诗

守铭春暮索吾诗，行一新秋又致辞。愧我枯肠无健句，感君雅谊有清思。白云缥缈金风爽，碧树纵横玉露滋。鸿爪相逢欣小聚，为怜衰朽共扶持。
赠谢陈稚樵老翁
作者：姚倚云
朝代：清
体裁：古风

先生道义汉朱家，田园千顷开桑麻。庭前玉树皆国士，政治教育强中华。邀我避乱特青眼，高风古谊干云霞。栽培隐德昌其后，善为寿相徵龄遐。
赠赵生景桓
作者：姚倚云
朝代：清
体裁：五言律诗

无限苍茫感，干戈何日销。草萌春水长，思逐故山迢。学术惭先觉，艰难识后凋。多君劳远道，卅里慰无聊。
赠邓吉馀夫妇·其一
作者：姚倚云
朝代：清
体裁：七言绝句

海岱归来世味殊，胸藏文史五车书。鸥波小筑开三径，花木扶疏称隐居。
赠邓吉馀夫妇·其二
作者：姚倚云
朝代：清
体裁：七言绝句

吉如岂是寻常眼，乱世高情为我青。萍梗相逢贤伉俪，不嫌衰朽惜飘零。
赠闵孝同·其一
作者：姚倚云
朝代：清
体裁：七言绝句

皖水烽烟漳水浑，风尘浩劫梦魂惊。异时林谷藏才俊，治世徵贤在逸民。
赠闵孝同·其二
作者：姚倚云
朝代：清
体裁：七言绝句

高飞铁鸟过滇缅，闵子澄怀且自豪。万里读诗惭景慕，凄凉馀我没蓬蒿。
赠阮绩青即和原韵
作者：姚倚云
朝代：清
体裁：七言律诗

雪绡霞绮灿新晴，笔妙传来尽可惊。识与苗张争后起，才如欧薛是天生。故家兰玉添新咏，忧国蘋蘩有变声。我亦服勤称先意，祗应门阀愧韦平。
赠青岛杨星阶燕台林惠生
作者：姚倚云
朝代：清
体裁：五言律诗

飘泊同为客，萍踪友谊成。闻言知异俗，觌面识高行。月冷霜华重，风吟落叶轻。烽烟无乐土，政教是民生。
赠马伯闲夫妇五十同庚·其一
作者：姚倚云
朝代：清
体裁：七言绝句

绮筵桦烛瑞烟青，玉树芝兰喜绕庭。梁孟齐眉增百岁，优游偕老水西亭。
赠马伯闲夫妇五十同庚·其二
作者：姚倚云
朝代：清
体裁：七言绝句

书法惊龙隐曲阿，嘉宾美酒庆笙歌。折肱家学能名世，吾祝君家福慧多。
踏莎行·津门雪夜同外子作
作者：姚倚云
朝代：清
体裁：词

月色欹斜，雪光掩映。庭前飒飒寒风劲。良宵旅馆对梅花，与君共卜来年庆。冻竹无声，彤云漾影。青灯动壁閒题咏。呼童沽酒破寒颜，围炉笑乐三更竟。
过小孤山奉怀姨母
作者：姚倚云
朝代：清
体裁：七言绝句

苍波万顷起遐思，寒日茫茫忆别时。芦白枫丹秋色远，轻舟载过小孤祠。
过枞阳·其一
作者：姚倚云
朝代：清
体裁：七言绝句

推蓬遥望惜阴亭，贤宰遗风直到今。德泽千秋承母教，留宾封鲊昔时心。
过枞阳·其三
作者：姚倚云
朝代：清
体裁：七言绝句

万姓居民被水灾，结茅山顶市群材。遥怜武汉浔阳地，遍野惊鸿更可哀。
过枞阳·其二
作者：姚倚云
朝代：清
体裁：七言绝句

风景无殊人事迁，朱颜绿鬓忆当年。苍茫五十馀年感，存殁重过祗泫然。
过枞阳·其四
作者：姚倚云
朝代：清
体裁：七言绝句

乘潮鼓桨小渔舟，泛滥秋光云水悠。买得鲂鱼味鲜美，呼童沽酒释离愁。
过灵泽夫人庙
作者：姚倚云
朝代：清
体裁：五言律诗

古庙秋风起，舟行乱水凫。江声千古慨，寒日一帆孤。忆帝常怀蜀，依兄恨在吴。经过空怅望，暮霭落芜湖。
还乡有感因用仲兄韵呈姨母
作者：姚倚云
朝代：清
体裁：七言律诗

劳役频年复故关，自怜华鬓损朱颜。莫惊海上风波险，独感人间兴会艰。一地辉沈花弄影，九天露浸月成斑。徘徊漫拭凄凉泪，喜对当时满眼山。
连理枝·赠张幼溪结婚
作者：姚倚云
朝代：清
体裁：词

文字连鸳牒。香袭同心结。画眉深浅，试看新月。正清秋节。望三星朗照，百年佳偶，和鸣琴瑟。
送三弟之江阴
作者：姚倚云
朝代：清
体裁：古风

幽庭盈积雪，皎皎残辉洁。凉月挂疏树，似为离人缺。池冰解鱼沼，炉火烹雀舌。迟迟话清夜，朗朗更筹彻。欲饯芳尊酒，共惜明朝别。清辰送子发，冷露侵车辙。春来始柳芽，枝条不堪折。系缆长江楼，见柳应心绝。尺书慰重闱，远致慈颜悦。参差碧草荣，峥嵘青山列。独念川途劳，勉慎风尘劣。儒生任穷达，励志追先哲。岂夺庸人心，悽悽徒惜别。
送三弟公车北上
作者：姚倚云
朝代：清
体裁：七言律诗

东风吹雁忽离群，远岫朝屯郭外云。庭柳初青吹缕缕，壁苔渐紫自欣欣。放怀感事乘馀兴，惜别深情倩薄醺。金粟开时吾恐去，琼林佳信望传闻。
送别三弟妇归里
作者：姚倚云
朝代：清
体裁：七言绝句

执手樽前泪若丝，不堪寒雨苦离思。还家风景除年际，正是官斋忆尔时。
送别二兄
作者：姚倚云
朝代：清
体裁：古风

奉君美酒盈金卮，但为尽醉勿复辞。作客不须愁远道，海内交游好寄辞。独惭无以赠行旅，舒怀卓荦敢献诗。北去须知白发念，南来莫使尺素迟。后年桂子传消息，正是挑灯话旧时。暮雨丝丝杨柳坞，春风叶叶桃花浦。黄鹂紫燕舞春风，水碧山青绕江树。长天杳杳看归鸿，短梦依依闻杜宇。功名早达慰高堂，奇才终当酬君父。丈夫抱志在乾坤，安能蹀躞垂其羽。珍重吾兄善自谋，别后临歧慎辛苦。
送别大姊二兄
作者：姚倚云
朝代：清
体裁：古风

岁暮寒凝山雪白，长江孤帆送归客。卮酒离堂饯远行，红烛清樽对凄切。盈觞且为兄姊醉，明日分襟与子别。穷冬君鼓东归棹，叔也新年循北辙。痛我空怀罔极思，青山望子安窀穸。聚散寻常莫过悲，夜雨他年话今夕。话长更短鸡已鸣，挥手苍茫无限情。归来小阁生惆怅，赖有梅花相对清。
送别夫子·其一
作者：姚倚云
朝代：清
体裁：七言律诗

束装归路悦庭闱，独愧私恩妇识违。遥对云山空怅望，相怜烟月共依稀。银河挂户星斜度，高柳当窗萤暗飞。风雪待君开小阁，莫将清泪别时挥。
送别夫子·其二
作者：姚倚云
朝代：清
体裁：七言律诗

浮沉聚散只如斯，忆昨佳期似近时。半夜轻帆收水驿，一春浊酒遍花枝。愁看燕乳增惆怅，怯听虫吟动梦思。我本平生性疏阔，为君离绪强支持。
送别漱芳叔母
作者：姚倚云
朝代：清
体裁：七言律诗

山云透日不成雨，曙色初开犹带烟。暂别忽如千里隔，论交相忆五年前。独怜心矢茹冰志，深愧囊无买酒钱。此后相思何日慰，愁看堤柳碧如川。
送李振麟游学美洲
作者：姚倚云
朝代：清
体裁：七言绝句

新凉八月海天秋，文艺期成万里游。今日离筵须尽醉，长风波浪出神州。
道愔夫人招饮其家西林山庄归题四绝·其二
作者：姚倚云
朝代：清
体裁：七言绝句

小桥花坞接茅亭，半亩楼台傍鹤汀。珂里优游传盛业，祝公常似五山青。
道愔夫人招饮其家西林山庄归题四绝·其四
作者：姚倚云
朝代：清
体裁：七言绝句

绿杨夹道暗尘黄，红染疏林挂夕阳。飞鸟冲云逐归路，隔河灯火暝烟苍。
道愔夫人招饮其家西林山庄归题四绝道愔夫人招饮其家西林山庄归题四绝·其三
作者：姚倚云
朝代：清
体裁：七言绝句

莫问当年新绿轩，伤心祗有泪潸然。升沉不禁存亡感，遗迹苍茫五十年。
遣兴
作者：姚倚云
朝代：清
体裁：五言律诗

谁识幽居趣，山童放犊归。咏花偕小弟，煮茗悦重闱。萤火乱高下，蛙声听急微。闲来一登眺，兴罢掩柴扉。
遣嫁孝嫦书以勖之·其一
作者：姚倚云
朝代：清
体裁：七言律诗

百两霞轩奏乐音，将迎之子洞房深。慎承巾栉人间事，抱痛荒邱泉下心。辽海三年吾愧训，楚江一别汝悲忱。临歧忍却千行泪，洒向冰天独苦吟。
遣嫁孝嫦书以勖之·其二
作者：姚倚云
朝代：清
体裁：七言律诗

双星朗照鹊巢枝，大雅毋忘夙夜思。不负丝罗真有托，但期家室尽相宜。重堂爱日留长乐，孤艇寒江怨别离。光景又随年事去，欲归风雪为迟疑。
遣嫁孝嫦书以勖之叶沛青为其叔鹤年徵和六十述怀原韵·其一
作者：姚倚云
朝代：清
体裁：七言律诗

先生修养得真如，林壑能专不羡鱼。偕老早营三径宅，遗安惟有五车书。祗缘爱竹和烟种，端为怜花带雨锄。千里缄诗聊献寿，期颐可卜定非虚。
避七十生日于石港陈氏渔隐山庄赋谢稚樵先生
作者：姚倚云
朝代：清
体裁：五言律诗

惕蠹轩前月，春和澹荡风。残年悲世乱，高谊感情隆。嫩柳含烟碧，夭桃带雨红。范公堤上路，芳草遍青葱。
避乱秦家园赠杨芷芬
作者：姚倚云
朝代：清
体裁：七言绝句

杨君义侠亦豪雄，小隐农村季布风。萍水我来尊白发，相看青眼乱离中。
避乱马塘邓氏义庄用去年病后谢亲友韵以谢翰芬侄婿
作者：姚倚云
朝代：清
体裁：七言律诗

去年今日喜生还，今日重逢倍觉欢。霜稻未登瓜芋熟，木樨欲放芰荷残。相依贫老怜离乱，古谊周旋照胆肝。满地烽烟虽未靖，成城众志莫心寒。
酬易仲厚武昌寄怀原韵·其一
作者：姚倚云
朝代：清
体裁：七言绝句

一朝喜遇金兰友，小别犹怀情见辞。皎洁秋宵今莫负，海天凉月碧梧枝。
酬易仲厚武昌寄怀原韵·其三
作者：姚倚云
朝代：清
体裁：七言绝句

哀伤历尽鬓成丝，清露瀼瀼夜漏迟。共惜生平怜小聚，秋窗斜月读新诗。
酬易仲厚武昌寄怀原韵·其二
作者：姚倚云
朝代：清
体裁：七言绝句

黄叶飘飞草不薰，白杨萧瑟哭秋坟。可怜兴会都消尽，今日舒眉却为君。
酬易仲厚武昌寄怀原韵玉俞别后寄诗步其韵答之·其一
作者：姚倚云
朝代：清
体裁：七言绝句

寒雨霏霏送客行，离思无计逐归程。难将临别千行泪，洗却清愁万斛生。
酬漱芳尊者原韵·其一
作者：姚倚云
朝代：清
体裁：七言绝句

雨催花事太匆匆，迎槛东风送落红。镇日孤城惆怅里，天涯忽喜寄诗筒。
酬漱芳尊者原韵·其二
作者：姚倚云
朝代：清
体裁：七言绝句

小窗渐碧展芭蕉，满苑苍藤锁寂寥。万斛诗怀何处寄，一天斜日暮山遥。
闰端午
作者：姚倚云
朝代：清
体裁：七言律诗

惊心艾虎犹留壁，朱索飘摇仍挂门。此日漫传曹女恨，依辰再吊楚臣魂。阶前树色摇风影，山外晴光带雨痕。最爱渔樵幽谷里，梯田环绕几家村。
闻仲兄避乱秦中有怀复以自劝
作者：姚倚云
朝代：清
体裁：七言绝句

残年风雪越关山，离乱谁怜道路寒。五十年来悲远嫁，桑榆珍重不须叹。
闻仲厚述其侄女孟美之聪颖惜吾未得见之今从仲厚案头见其书言愿从吾游且读其诗有出人头地之资喜而次前韵寄赠
作者：姚倚云
朝代：清
体裁：古风

心灰若槁木，兴尽如茧丝。自识尔诸姑，醒我迷离时。吟尔芳芬句，想见窈窕姿。千里从游意，学问吾何知。苟不负诗书，求之有馀师。迢迢隔江水，英妙系远思。嗟彼青松干，未若玉树枝。今世吾已矣，他日诚相期。
闻女师迁至丰利书以慰劳玉衡等诸弟
作者：姚倚云
朝代：清
体裁：七言绝句

客舍遥怜诸弟子，舟车风雪正萧萧。祗缘教育储才地，跋涉寒江不惮劳。
闻战感书
作者：姚倚云
朝代：清
体裁：七言绝句

妇子流亡哭窈旻，孤怀恻怆吊黎民。谁无骨肉伤心目，碧血横飞惨不仁。
闻河北警报示王桐生补录
作者：姚倚云
朝代：清
体裁：七言律诗

亿兆同心始奋扬，谁任金革北方强。风过荷径香穿户，月上槐阴影拂廊。谁哭秦庭能践誓，独怜漆室枉悲伤。腐儒亦有兴亡感，北对河山泪几行。
除夕和三弟
作者：姚倚云
朝代：清

骨肉得为乐，聚散良有已。除夕荐芳尊，相对如梦里。承欢白发前，绕膝孙曾喜。侧听爆竹喧，坐待晨光紫。但恐开岁来，复作远游子。
除夕有怀希静侄媳示祖玉姐妹
作者：姚倚云
朝代：清
体裁：七言绝句

扶持衰老赖周旋，共忆云山路几千。客舍一樽聊共醉，乱离风景又除年。
随夫子登滕王阁
作者：姚倚云
朝代：清
体裁：古风

我离膝下悲不释，况复阻风三四日。章江门外阁腾空，乃是滕王古遗迹。夫子慰我携登临，快览凭高爽心目。春云渺渺压檐低，杨柳依依当户绿。临高下视尘寰小，万里苍茫入怀抱。朱颜绿鬓不常好，文彩风流乃为宝。当年胜事安能讨，祗今寥落馀文藻。离愁涤尽消烦恼，从君共返家山道。回舟酌酒但高歌，试听长江声浩浩。
雨中阅耕
作者：姚倚云
朝代：清
体裁：古风

细雨濛窗扉，檐溜侵小阁。忽听前畴人，往来事农作。疏风失夏序，时觉衣裳薄。罢绣一登览，新秧满村落。平芜开水镜，秀色空霢霂。隔溪鸣黄牛，绕林飞白雀。好景足放怀，毋为荣辱缚。山中养心志，大可弃城郭。古来避世士，怀抱甘淡泊。阴云散尽一朝晴，峰头顷刻生光明。亦知世事虚浮里，惟有精诚是至生。
雪中忆仲兄兼送伯兄季弟之天津
作者：姚倚云
朝代：清
体裁：七言律诗

寒梅横槛放幽香，点缀盈庭白雪光。念我清寒增怅望，知君萧瑟倍思乡。钟摇投子山光白，风急津门海气黄。鞍马孤城又兄弟，轮帆南北望高堂。
青玉案·忆昔
作者：姚倚云
朝代：清
体裁：词

闲来追响山趣。吟雪月，餐风露。水冻山凝云满路。红梅花下，幽闺深处。旧迹知何去。三年湖海惭虚誉。往日溪山剩思慕。邂逅津桥权小驻。半庭红萼，一天飞絮。且觅消寒句。
顾赋芬六十生日赋赠
作者：姚倚云
朝代：清
体裁：七言绝句

清德传家世有源，诗书雅教古风存。辛勤已达平生志，小阁青灯犹课孙。
题于稚香添丁册子
作者：姚倚云
朝代：清
体裁：七言绝句

通家喜见产宁馨，绳武他年定席珍。甥馆桂华汤饼宴，蟾圆前夕是佳辰。
题五美笺寄怀外子·其一
作者：姚倚云
朝代：清
体裁：七言绝句

柳色如烟云影稠，美人遥思散江楼。大堤袅娜斜阳外，不绾芳心一缕愁。
题五美笺寄怀外子·其三
作者：姚倚云
朝代：清
体裁：七言绝句

锦城歌管遏行云，十里扬州不足珍。惟有江城生客思，玉人吹破陇头春。
题五美笺寄怀外子·其二
作者：姚倚云
朝代：清
体裁：七言绝句

晓踏苍苔拂碧萝，落红浮水漱微波。夜来风雨朝啼鸟，唤得春光剩几多。
题五美笺寄怀外子·其五
作者：姚倚云
朝代：清
体裁：七言绝句

日暮谁怜翠袖凉，欲将心事托潇湘。浣花笺写萧郎笔，叶叶相思节节长。
题五美笺寄怀外子·其四
作者：姚倚云
朝代：清
体裁：七言绝句

桐影疏疏烛影残，星河脉脉锦襦单。素娥青女情无限，相对清华待夜阑。
题双肇楼因缘图
作者：姚倚云
朝代：清
体裁：古风

关雎赋好逑，治齐于婚姻。以其关系大，而致家国宁。万福之造端，岂可徒因循。所以君子义，绸缪重彝伦。东莞张公子，翩翩姿出群。超然负所学，慷慨薄世纷。淑雅徐女士，家学邃渊源。椿萱诗礼教，贞静胸无尘。高行两美合，儒释二难并。愧我穷且朽，无由接清芬。嗟我范伯子，抱道终其身。徐公敦古谊，辛勤刊遗文。邮书徵其稿，襄助赖吴君。遂令千秋后，斯文得以伸。引领望云天，心香志其仁。二子成佳耦，始介此因缘。遥知北平雪，双肇楼中月。雪月本双清，斯人更清绝。庭梅已含春，冷香犹寒澈。唱和吟佳篇，愔愔鸣琴瑟。福慧宜室家，相宾永愉悦。共證真空理，菩提空是色。我惭老不文，因风陈臆说。
题大桥遗照
作者：姚倚云
朝代：清
体裁：古风

初生月魄挂庭木，窗外莎鸡噪深绿。捲帘风定妙香来，使我清绝忘荣辱。堂高室净多天籁，灯火青荧秋肃肃。清夜沉沉诵楚辞，慷慨悲歌忘检束。停杯掩卷起徘徊，聊尔披图豁双目。嗟哉此画所绘谁，万柳凄迷涂其幅。人间结境有许哀，从来此事伤心目。纸上传心不传真，大桥魂魄今何属。义为一体不相亲，蘋蘩自愧为君续。甘贫乐贱非我谋，不期富贵从君淑。天意并许归斯人，纷华安得移素欲。揽图援笔百感并，写我凄凉致我情。人生泡影安足瞬，徒尔哀哀清泪横。他日黄泉会相见，眼前人事归吾营。会须凭吊苍烟处，慰尔穷愁老父兄。
题孙松涛松庐校谱图·其一
作者：姚倚云
朝代：清
体裁：七言绝句

虔求谱系遇仙槎，累世簪缨各自华。堪叹于今寰海薄，古风犹见旧名家。
题孙松涛松庐校谱图·其二
作者：姚倚云
朝代：清
体裁：七言绝句

支分众派共源流，一本同均德泽稠。亦有荣枯缘底事，栽培教养好研求。
题季贞节母传
作者：姚倚云
朝代：清
体裁：五言律诗

诵传钦懿范，披图识女宗。艰难尽慈孝，辛苦致家封。贞操清如菊，高怀洁似松。世风关淑德，景仰慨千重。
题巨农大叔书园读碑图
作者：姚倚云
朝代：清
体裁：古风

书园先生耽奇癖，秦碑汉碣穷采摭。籀文草隶杂纷纭，伏案摩挲遣朝夕。异代卫管皆吾侪，飞白簪花悬素壁。先生汉字追古人，乘醉挥毫更奇突。巨金酬士不介怀，乐道栖栖甘偃息。室中同志有贤耦，举案高风似陶翟。论文研字尽宏儒，逸兴遍飞披玉轴。家徒四壁峭风肃，卖字得钱偿所欲。先生于我为族叔，我亦乘舆造其屋。欣然试出书园图，令我为之题其幅。清新盈纸灿琳琅，苍翠参差绘松竹。眼昏笔涩惭佳句，虽属涂鸦差免俗。听公高咏对荒寒，破晓朝阳升远木。消寒九九待春归，花满春山春水绿。
题师曾夫妇合画梅幅
作者：姚倚云
朝代：清
体裁：七言绝句

且为癯仙聊苦吟，十年旧梦不堪寻。清贫梁孟成真隐，合写冰姿托素心。
题庭隅梅花
作者：姚倚云
朝代：清
体裁：七言绝句

为寻好句独徘徊，始见庭隅放早梅。知汝已将春事到，残阳斜照一枝开。
题徐秋谷梅花山馆
作者：姚倚云
朝代：清
体裁：五言律诗

闻道城西路，徐侯山馆幽。四围芳树合，一径落花稠。春水通长苑，秋光上绮楼。嗟余怀旧感，回首不胜愁。
题春晓卖鱼图
作者：姚倚云
朝代：清
体裁：七言绝句

欸乃声中乐意多，西岩春晓碧烟波。卖鱼沽酒虽徒醉，也解防阴备笠蓑。
题李徽盟萍园
作者：姚倚云
朝代：清
体裁：七言绝句

主人雅抱葛天民，小隐萍园与物春。萍占千秋名剑客，谁云柳絮是前身。
题梁淑人传
作者：姚倚云
朝代：清
体裁：古风

旅馆肃秋高，窗明淡晴日。征鸿辞我南，客思真郁郁。忽有青云士，造门赠书帙。夫子授我览，东河许公述。嗟哉梁淑人，懿行为良弼。辛苦平生心，死去恩情绝。情绝将如何，斯人同落月。我亦有心哀，那复能举笔。以此增悲愁，愁深不能失。去年度章水，归问大母疾。慈颜不忍思，弃养于官室。睹传伤我怀，纯德正髣髴。福慧宜一家，小心自危慄。挥毫且吊君，吾恨安能毕。悠悠存殁间，感慨泪横溢。
题潘对凫老人百八钟声
作者：姚倚云
朝代：清
体裁：七言绝句

儒释渊源本一宗，奈何背道不相从。安婆但愿由兹醒，悟澈凫翁百八钟。
题画·其一
作者：姚倚云
朝代：清
体裁：七言绝句

碧帘栊外放花枝，无限春光燕到迟。正是清和好风日，冰绡一幅写生姿。
题画·其三
作者：姚倚云
朝代：清
体裁：七言绝句

新绿丛生曲径通，碧桃花谢小楼东。穿廊三五飞蝴蝶，栩栩随风趁落红。
题画·其二
作者：姚倚云
朝代：清
体裁：七言绝句

朝曦入牖喜初晴，闲听空庭啼鸟声。红芍着花偏有态，若含春雨更多情。
题画·其五
作者：姚倚云
朝代：清
体裁：七言绝句

一池春水映藤萝，时见文鱼跃碧波。最好满庭佳日丽，东风吹漾白蘋多。
题画·其四
作者：姚倚云
朝代：清
体裁：七言绝句

深藏幽色是谁家，迎夏山栀已吐花。更有暗香开月季，晚风初放几枝斜。
题秦良玉传后·其一
作者：姚倚云
朝代：清
体裁：七言绝句

闻说巴江烽火生，夫人百战剑光横。至今石柱悲风起，犹带凄凉暮角声。
题秦良玉传后·其二
作者：姚倚云
朝代：清
体裁：七言绝句

盟心万里蜀江清，窦剑光寒五夜鸣。野老至今传断袖，骚人何事说东平。
题荣秀册子
作者：姚倚云
朝代：清
体裁：七言绝句

十稔辛勤学业优，海深能导百川流。惟期挽得狂澜转，涤净江山万斛愁。
题蒋砚香夫人兰花册子·其一
作者：姚倚云
朝代：清
体裁：七言绝句

乍见香凝笔底姿，冰华素叶动遐思。劳尘愧我空萧瑟，廿载凄凉感昔时。
题蒋砚香夫人兰花册子·其二
作者：姚倚云
朝代：清
体裁：七言绝句

德慧悠然林下风，齐眉梁孟道和融。老人性与幽兰契，每爱清闲画几丛。
题蒋砚香夫人兰花册子道愔夫人招饮其家西林山庄归题四绝·其一
作者：姚倚云
朝代：清
体裁：七言绝句

夏云峰变麦秋天，蚕月农忙负郭田。最爱西林风景好，五狼山色落樽前。
题西山图次三弟原韵五律四首·其一
作者：姚倚云
朝代：清
体裁：五言律诗

客里披图画，峰峦到眼中。参差山果紫，浓淡苑花红。林厂来游屐，潭澄下钓筒。坐看飞鸟没，清思欲翻空。
题西山图次三弟原韵五律四首·其三
作者：姚倚云
朝代：清
体裁：五言律诗

竹石侵茶灶，藤萝绕荜门。放怀忘检束，列坐杂卑尊。樵子穿林杪，渔人钓石根。好将清绝景，付与画师论。
题西山图次三弟原韵五律四首·其二
作者：姚倚云
朝代：清
体裁：五言律诗

廿载惭无学，新篇强唱酬。年华轻过眼，春思展枝头。冰解鱼儿泳，晴暄鸟韵幽。谁怜丘壑意，淡泊不知愁。
题西山图次三弟原韵五律四首·其四
作者：姚倚云
朝代：清
体裁：五言律诗

骨肉幽栖乐，悠悠任性天。閒情弄风月，生意托山川。久宦劳车马，归耕问舍田。冰绡能写意，应与此山传。
题许松甫仙姑图
作者：姚倚云
朝代：清
体裁：七言绝句

十洲三岛又瑶池，开遍仙葩几万枝。采得群芳能益寿，故来筵上献琼卮。
题赵氏老人趺坐诵经图
作者：姚倚云
朝代：清
体裁：五言绝句

木落郊原远，晴光极目开。老人独趺坐，心月见如来。
题金子善山水册页·其一
作者：姚倚云
朝代：清
体裁：七言绝句

文沈仇唐若是班，云烟丘壑笔端间。西风碧树凉秋候，静院閒看画里山。
题金子善山水册页·其二
作者：姚倚云
朝代：清
体裁：七言绝句

万松苍翠荫溪光，芦荻秋风雁阵长。眼底兴亡多少事，披图家圃感沧桑。
题镇海李太夫人八徽图
作者：姚倚云
朝代：清
体裁：古风

云白碧天清，风微秋日肃。芙蓉才含葩，丹桂幽香馥。忽得沪滨书，次孙呈简牍。展卷诵琳琅，披图钦母淑。生平善修养，临事故免俗。徽音遗景慕，吾惭贫且朴。孝哉云书君，儒雅更敦睦。拟辞颂前哲，黾勉次弟述。猗与太夫人，圣善存性质。所以姑妇间，相依罔能失。智生仓卒际，须眉不能出。明慧发一时，妇孺得安逸。祝融本无情，引咎犹豁达。惟以能镇静，举室蒙其吉。输谷赈饥民，慈悲事赡恤。虽遭细人侮，从容展仁术。人生伉俪情，大概多无悖。何况德出群，服劳瘁结发。哀民惨遭鬻，巨金所不欲。贤郎体母仁，营救遍车辙。兴学务诚笃，树人非树木。贤母悟斯理，造端慎教育。礼佛观沧海，波涛忧舟覆。设灯度众生，遐迩光可烛。吁嗟惟太君，永留万世福。富者贵能施，高怀比松菊。身居锦绣丛，志不屑珠玉。积德予后昆，胜积金万斛。嗟余乏佳境，有志那能属。更愧老无文，质言志悦服。
题顾琼英册子·其一
作者：姚倚云
朝代：清
体裁：七言绝句

卅年侈说自由花，太息栽培始放芽。悟得自由真理想，高明发展属君家。
题顾琼英册子·其二
作者：姚倚云
朝代：清
体裁：七言绝句

上古乾坤本等伦，堪嗟中叶忽离群。眼前教育期吾子，学行能均道不分。
题顾端卿七十寿册子
作者：姚倚云
朝代：清
体裁：古风

游龙水清碧霞秀，中有女士字端卿。璇闺慧质敦诗礼，德承母贤学从兄。十七于归作人妇，克尽妇职规鸡鸣。琴瑟静好才数稔，绣阁孤鸾独守贞。长夜冥冥歌黄鹄，此心耿耿如冰玉。而今七十虽可宽，举止言行犹慎独。平生甘苦惟自知，不以辛勤倩人录。君不见寰海于今世道恶，徵逐潮流皆尚欲。谁将古道挽狂澜，节义高风振薄俗。
题顾端卿小影
作者：姚倚云
朝代：清
体裁：七言律诗

旧感新愁欲尽挥，碧空有鸟带云飞。凭君兄弟知风范，恨我平生不傍依。且喜画图留影在，莫嗟人事与心违。可怜无限孤清思，柏节松筠对落晖。
香卿向予索诗留为后忆因感赋再赠
作者：姚倚云
朝代：清
体裁：七言律诗

凉月娟娟上碧空，寒蛩秋老觉声浓。满庭霜重催衙鼓，绕槛风多送寺钟。兴会一时成感慨，胜游旧日逐飘蓬。他时青眼相思地，应向残篇忆旧踪。
马伯闲六十徵诗
作者：姚倚云
朝代：清
体裁：七言绝句

采芝仙露溢霞觞，宾馆筵开桦烛光。梁孟齐眉双甲子，折肱隐德世其昌。
马塘初春杂兴·其一
作者：姚倚云
朝代：清
体裁：七言绝句

田舍人家亦整齐，竹篱花放隐鸡栖。鸭群浴水知春暖，芳草萋萋听鸟啼。
马塘初春杂兴·其七
作者：姚倚云
朝代：清
体裁：七言绝句

夜来时雨发轻雷，滋润园畦春韭肥。佳脍盈盘产东海，渔人挂网弄潮归。
马塘初春杂兴·其三
作者：姚倚云
朝代：清
体裁：七言绝句

西畴春及事农忙，二月新蚕采嫩桑。芳树连云林薄远，郊原麦绿菜花黄。
马塘初春杂兴·其二
作者：姚倚云
朝代：清
体裁：七言绝句

劫后申江忆故人，书来喜慰病痊身。白头我愿能清健，好作他年旧日宾。
马塘初春杂兴·其五
作者：姚倚云
朝代：清
体裁：七言绝句

莲池法界主禅宗，祗在精诚一念中。佛会听经开慧悟，也知身世本来空。
马塘初春杂兴·其八
作者：姚倚云
朝代：清
体裁：七言绝句

严生馈我玉盆梅，雅谊清芬各异材。谁赋东坡春月好，花前宴客醉琼杯。
马塘初春杂兴·其六
作者：姚倚云
朝代：清
体裁：七言绝句

营巢燕子趁风斜，淡白梨花间杏花。忽忆故山风味美，芬香烹啜雨前荼。
马塘初春杂兴·其四
作者：姚倚云
朝代：清
体裁：七言绝句

久居安境赖亲情，堤柳舒青春日明。笋脆菜甘村酿熟，浇愁惟有盼升平。
马塘示邓氏侄女孝康
作者：姚倚云
朝代：清
体裁：七言绝句

心清理澈乐情多，参透菩提却病魔。但得汝心如海月，人间何事是风波。
马塘除夕·其一
作者：姚倚云
朝代：清
体裁：七言绝句

乡居乱世小桃源，境外哀鸿太可怜。敬老亲朋敦古道，儿童待旦乐新年。
马塘除夕·其三
作者：姚倚云
朝代：清
体裁：七言绝句

除夕寂寥因禁爆，残冬过去物华新。飘扬腊雪丰年兆，梅绽枝头又报春。
马塘除夕·其二
作者：姚倚云
朝代：清
体裁：七言绝句

明朝七十五年华，眠食能安即是家。一串摩尼消岁月，杖藜村落探梅花。
马田夫人挽辞
作者：姚倚云
朝代：清
体裁：古风

乾坤健设人间世，坤德实居教育源。纵观古今贤哲士，多出母教能宏宣。今诵马母之懿行，生平甘苦谁能言。训育诸郎成其学，相夫真不愧蘋蘩。劳则家兴逸则败，敬姜千古之名论。夫人操守能实行，故积福泽遗子孙。家治端为国之本，困穷方显道义尊。淑慎勤俭孝且慈，我虽未识素闻之。音容虽杳德可法，徽音永垂后世师。
鹧鸪天·春寒
作者：姚倚云
朝代：清
体裁：词

閒种庭花带雨锄。隔篱红杏几枝疏。东风剪剪春寒劲，柳色青青映短裾。花未放，草先舒。遥知原上已平铺。课馀饭罢今无事，默听诸生晚诵书。
鹧鸪天·春游
作者：姚倚云
朝代：清
体裁：词

麦映桃花分外明，风和草长啭莺声。扶筇偕友登楼望，愁对江山百感并。寻芳径，径幽清。画桥入渡水盈盈。天边云合深林霭，化作山前翠黛横。
东瀛寓园有松柏数十株傍馀隙地一弓以梅花补之
作者：姚倩
朝代：清

茅檐竹牖傍山涯，小住何妨便当家。侬自携锄君抱瓮，一庭明月种梅花。
子夜歌
作者：姚倩
朝代：清

添罢博山香，笑对银釭立。珍重并头花，劝郎莫轻剔。冷月出疏林，窥窗皎如雪。试取瑶琴弹，泠泠不成曲。冬夜抑何长，怕展衾如铁。独自倚薰笼，心碎铜壶滴。
岁暮感怀
作者：姚倩
朝代：清

辜负光阴感百端，多愁赢得带围宽。沈沈帘幕炉烟袅，寂寂房栊蜡炬残。为理旧词人转懒，怕翻冷被梦难安。西风和泪看鸦阵，倚遍阑干翠袖寒。
新晴
作者：姚倩
朝代：清

玉阶雨过净无泥，墙角依稀夕照微。却喜门前春水涨，苔痕绿上钓鱼矶。
春日即景
作者：姚倩
朝代：清

轻舟摇过板桥西，花压茅檐柳拂堤。无数落英浮水面，随波流傍钓鱼矶。鬓簪杨柳绿堆鸦，薄薄罗衣短短钗。最爱平原新雨过，落花香染踏青鞋。
春日即景·其一
作者：姚倩
朝代：清

轻舟摇过板桥西，花压茅檐柳拂堤。无数落英浮水面，随波流傍钓鱼矶。
春日即景·其二
作者：姚倩
朝代：清

鬓簪杨柳绿堆鸦，薄薄罗衣短短钗。最爱平原新雨过，落花香染踏青鞋。
春暮遣怀
作者：姚倩
朝代：清

世事浮沈漫共论，萧萧梅雨掩重门。画屏病起寒犹怯，绣被香残梦不温。飞絮帘栊春寂寞，落花庭院月黄昏。比来赢得消愁法，一卷《离骚》酒一樽。
晓起
作者：姚倩
朝代：清

无语坐钩帘，清气轩眉宇。花雾绿濛濛，宵来有微雨。
画梅
作者：姚倩
朝代：清

素缣香染黑痕新，倩影疏枝倍有神。懒向东星问消息，毫端绘出陇头春。
秋夜寄茝妹
作者：姚倩
朝代：清

无眠偏觉夜漫漫，纸样罗衾不耐寒。从古多情添恨事，本来识字肇愁端。绮窗雨过虫声切，绣帐镫昏月影残。一语赠卿须记取，秋风珍重莫凭栏。
雨窗感赋
作者：姚倩
朝代：清

绣帏寂寂掩重门，倚枕閒吟被未温。半壁残镫一帘雨，纵无离绪也消魂。
赠姚燮·其一
作者：姚儒侠
朝代：清
体裁：七言律诗

吴山亭畔识君时，笑折残荷劝酒卮。击剑纵谈天下事，著书要与古人期。穷愁似我成樗散，萧艾怀卿久梦思。莫漫相逢伤旧怨，琵琶声里诉情痴。
赠姚燮·其二
作者：姚儒侠
朝代：清
体裁：七言律诗

��秋风已鬲年，新诗甲乙手亲编。同侪几辈称词伯，唯尔多才号谪仙。摹古情怀甘寂寞，殢人光景苦留连。耽吟何事霜侵鬓，且纵奇愁付酒边。
元日同诸兄分韵得洁字
作者：姚允迪
朝代：清

朝阳破云翳，朔气变华节，帘栊鸟语新，石鼎香初爇。堂前拜嘉庆，长幼咸欣悦。柏酒次第斟，盘蔬随意设。风暖景物佳，檐梅拆晴雪。过午山斋静，琴书自閒洁。相将茶一瓯，拈韵擘彩缬。诸兄富文藻，顾我惭薄劣。兴到亦长吟，遑计工与拙。且遂今日欢，岁月任更迭。
夜来香
作者：姚允迪
朝代：清

一架延缘引蔓长，淡烟微霭弄新凉。夜深欲摘浑难辨，叶底风来忽有香。
定边杂感
作者：姚允迪
朝代：清

久知边地冷，仲夏似秋深。水绝平和味，天迟长养心。塞长疲骏马，云拥失归禽。唐汉先贤碣，茫茫何处寻。
徐夫人以西湖图见赠走笔谢之
作者：姚允迪
朝代：清

狂沙入户春风颠，他乡度日如度年。囊琴束书了不御，羁愁忽忽心茫然。谢君惠我图一帧，西湖万里来穷边。不知两眼困尘土，斗觉满座生云烟。前年我亦曾游此，正值柳嫩花初妍。舣舟处处寻古胜，孤山山下重流连。逋翁已没梅鹤老，野桃蹊杏空㛹娟。夜登湖楼更幽绝，明月恰挂山之巅。枯桐一奏万籁息，平湖十顷波纹圆。临风举酒吸清影，乃知人世别有天。分无仙骨难久住，惟有清梦时相牵。朅来西游真谬算，痴蚕自缚亦可怜。春光九十过已尽，一花一草俱无缘。得归茅屋愿亦足，此身敢望栖林泉。羡君家居山水窟，百年相对真神仙。何时暂脱尘俗累，许我来赋重游篇。
春雨
作者：姚允迪
朝代：清

织烟凝雾一丝丝，洒遍东风绿野滋。弱柳萦愁低翠黛，落花无力湿燕支。凉生深院燕归早，润逼熏笼香散迟。苔色满阶帘不卷，午馀销倦独吟诗。
楼中即目次大侄女韵
作者：姚允迪
朝代：清

断虹收宿雨，野色卷帘浮。风起孤村暮，烟深远树秋。山光明日脚，帆影破潮头。想得凭阑处，吟情一倍幽。
纳凉
作者：姚允迪
朝代：清

流憩竹林中，翠影浓于幛。幽禽不见人，飞过低枝上。
苦热
作者：姚允迪
朝代：清

碧空高高火云厚，溽暑著人如中酒。斗室浑同深甑蒸，当檐恨不栽榆柳。竹床莞簟卧不得，长箑何曾暂离手。况逢久旱禾苗乾，桔槔戽水鸣前滩。农家妇子汗流血，足茧皮焦力已殚。我庐正与田畴接，默坐思之心恻恻。安居尚畏炎威逼，天生烝民皆食力，勤者辛劳惰者逸。愿得飙风驱雨来，比屋俱变清凉域。
雨后
作者：姚允迪
朝代：清

飞雨飒然至，一峰天外青。荷花香不已，凉透水心亭。
宿迁道中
作者：姚元之
朝代：清

栗烈岁云暮，我行徐楚间。日落淮阴市，风生芒碣山。鸟边白雪下，天末野鸥间。一倍伤行旅，孤云犹往还。
寄蓬莱太守张船山夫子
作者：姚元之
朝代：清

蓬莱仙吏出尘姿，管领神山鬓未丝。堂上琴悬无长物，郡中乌集已多时。仙人楼阁春长住，水国烟波秋到迟。出海云霞天五色，不知何似使君诗。
廷尉
作者：姚元之
朝代：清

廷尉天下平，国法无偏陂。如何民命轻，但伺长官意。有客颜比桃花红，出入宫门气如虹。升堂指画生疾风，怒雷奔电来天东。死囚累累不敢穷，明朝荐牍上九重，巨案曲尽称全功。功者色欣欣，裘马归西园。长筵集僚友，列坐道辛勤。珍错罗列杂蒸豚，狂呼大叫酒千尊，自言折狱如有神。宾从咸叹息，仆御亦翩翩。我闻红阳教，十人九死空全村。不知汉世驷马门，朱紫谁氏之子孙。
正一真人
作者：姚元之
朝代：清

宽衣大袖来青冥，手持一纸书黄灵。云是正一真人之法曹，绿章封事奏帝庭。邓马元帅开九阍，下情一一天为听。真人之权吁若是，千妖万怪不敢肆。昨者东邻村，有妖乱捉人，昼伏不出夜恣行。攫取帛与财，鱼肉老与婴。土神无如何，愁苦不得明。真人尔为天帝之耳目，何不直陈帝所使，得寝其皮食其肉。群丑闻风皆窜伏，岂惟东村普天之福。
江上
作者：姚元之
朝代：清

百道晴云下翠微，一帆秋影滞寒晖。流泉鸣玉涓涓漱，野雀争林轧轧飞。砧杵定从今夜急，晨辰都为日明稀。长江尽许看山色，青霭其如对素衣。
温泉
作者：姚元之
朝代：清

烈炬烟销水未乾，华清金粉又凋残。久无香殿堪寻桂，尚有荒池想浴兰。秋雨落花金屈戌，野风别燕玉阑干。鸣泉若解兴亡恨，流到骊山应自寒。
礼烈亲王骹箭图
作者：姚元之
朝代：清

烈王大箭无碆卢，剡木九寸穿六觚。开图睥睨天门貙，两眼不敢相窥？。我王大野横雕弧，长镝一吼出谷驱。黑云退飞天东隅，海水倒立失蓬壶。贲育咋舌心辘轳，挟簳夜走养大夫。松山杏山雪模糊，一镞能使万骨枯。长城洞开日月扶，帝曰奇勇王拜呼，投弓一笑天下酺。忆昔太祖射洞城，栋鄂胆裂金鎞明。神武天纵非人能，超轶万古王克承。锡以彤弓载以铭，森閟武库鬼莫撄。王攀龙髯上太清，王遗白羽杀欃枪。饿鸱夜叫秋风惊，骹箭犹在王如生，嗟尔天狼敢横行。
礼烈亲王骹箭图
作者：姚元之
朝代：清
体裁：古风

烈王大箭无碆卢，剡木九寸穿六觚。开图睥睨天门貙，两眼不敢相窥�。我王大野横雕弧，长镝一吼出谷驱。黑云退飞天东隅，海水倒立失蓬壶。贲育咋舌心辘轳，挟簳夜走养大夫。松山杏山雪模糊，一镞能使万骨枯。长城洞开日月扶，帝曰奇勇王拜呼，投弓一笑天下酺。忆昔太祖射洞城，栋鄂胆裂金鎞明。神武天纵非人能，超轶万古王克承。锡以彤弓载以铭，森閟武库鬼莫撄。王攀龙髯上太清，王遗白羽杀欃枪。饿鸱夜叫秋风惊，骹箭犹在王如生，嗟尔天狼敢横行。
虎门行
作者：姚元之
朝代：清

东方日出天为红，明霞万叠排秋空。水光倒射摇五色，黄人矗立摩青铜。攒峰列嶂隐青翠，芙蓉乱插沧波中。天鸡大叫洞穷发，豁达不觉空双瞳。我闻昔者此水东，马衔当蹊挈海童。朝游大鹏夕鸡笼，明珰大髻坐艨艟。船头伐鼓声逢逢，鲛人蜑人怒发冲，瞪目不敢偏师攻。赫赫重臣总元戎，慨然追慕郭令公。轻舟一叶无短篷，独立虎门呼其雄。告言圣恩宽且洪，刀斧不肯膏闇瞢。群焉蹈舞声呼嵩，争先叩头输厥衷。水师不用占天弓，倏忽万里无飞蓬。尔来日照黄金宫，鬼物慑伏天吴穷。河泊使者休赤騣，黑齿国人歌来同。方壶员峤遥相通，飞墙上下如游鸿。元虚作赋状莫终，二李将军画难工。少文虚愿何足论，我来不待乘长风。
过怀云麾故园有感
作者：姚元之
朝代：清

犹是看云地，云归人不归。亭边霜叶下，门外野禽飞。落照无今昔，清琴失是非。空余七弦在，长自挂罗帏。
送王盐官寿龄之江南
作者：姚元之
朝代：清

想君吴会去，落叶过江初。白雁迎朝雨，风枫照夜渔。官间身似客，俸少食多鱼。淮海通津淀，知应有尺书。
题独立图联
作者：姚光晋
朝代：清
体裁：联

了他过去因缘，偶然游戏；还我本来面目，自在逍遥。
夜行密云道中
作者：姚兴泉
朝代：清
体裁：五言绝句

孤月领行人，四望寒烟熄。驱车何迟迟，沙深轮蹄涩。
泊荻港
作者：姚兴泉
朝代：清
体裁：七言绝句

帆投近市薄寒天，晚灶家家洞口烟。十里蓼风吹细雨，满江蓑笠打渔船。
太白楼联
作者：姚兴泶
朝代：清
体裁：联

狂到世人皆欲杀；醉来天子不能呼。
舟行
作者：姚兴泶
朝代：清
体裁：七言绝句

网晒斜阳柳岸疏，柴门临水钓人居。一川风定鸬鹚卧，小落蒲帆唤卖鱼。
送张未园表兄由职方郎出守楚雄
作者：姚兴泶
朝代：清
体裁：五言律诗

剧郡雄蛉塞，仙郎建隼旟。楼船寻汉迹，毳罽识唐余。才擅职方志，家传循吏书。到时宣德意，应有鹿随车。
五溪感兴呈傅重庵观察
作者：姚兴洁
朝代：清
体裁：七言律诗

涌地群峰扑面来，万重烟树晓岚开。是谁马槊推飞将，如此山川见霸才。危堞远排云外戌，荒原犹剩劫前灰。武乡祠畔斜阳冷，浊酒临风酹一杯。
双峰
作者：姚凤楼
朝代：清
体裁：五言律诗

咫尺疑无路，遥空拥翠微。树皆穿石出，峰欲带云飞。人迹天边下，鸦声海外归。曾闻除夕夜，舍利有光辉。
虾湖上巳
作者：姚凤楼
朝代：清
体裁：七言律诗

湖上风光尚宛然，花枝低压柳丝牵。曾经白也题诗地，来补羲之修禊天。不用流觞寻曲水，欣逢拈韵集群贤。人生佳节休辜负，鬓白今年胜去年。
卜算子·雨窗
作者：姚凤翙
朝代：清

晓梦怯春寒，病骨腰围褪。细雨廉纤不肯休，点点添孤闷。目断岭云遥，不见鳞鸿信。连朝何处滞征帆，搅乱人方寸。
忆王孙·秋夜
作者：姚凤翙
朝代：清

熏笼夜静篆烟微。残月侵帘梦破时。一阵秋风冷透帏。泪沾衣。卜尽金钱人未归。
桃源忆故人·春闺
作者：姚凤翙
朝代：清

乍晴乍雨清明候。初试罗衣寒透。满目繁华铺绣，恨杀东风骤。春光岁岁犹依旧。不管愁人消瘦。百舌唤残芳昼，羞掷相思豆。
满庭芳·送五妹张夫人偕任长安
作者：姚凤翙
朝代：清

宝幰兰桡，江梅驿柳，与郎携手朝天。鱼绅象笏，似一对神仙。多少青山绿水，都收入，画卷诗笺。更喜双双窈窕，含笑侍妆钿。愧蓬门陋质，蒹葭倚玉，相爱相怜。有酒樽茶灶，月下花前。蓦地生生离别，思量煞、聚首何年。但愿取、鸾章凤诏，莱彩舞翩翩。
满江红·春日偕诸姊妹雅集西园，并饯五妹张夫人北上
作者：姚凤翙
朝代：清

杏雨桃风，好园林，春光如画。把当年，兰亭曲水，新翻佳话。女伴喜传青鸟字，夫人肯降红鸾驾。道今朝，美景与良辰，千金价。牡丹砌，荼蘼架。紫燕语，黄鹂骂。又何须丝竹，舞台歌榭。闺秀尽同张氏妹，论诗更有多才谢。恨香车，指日上皇都，分离乍。
菩萨蛮·对月
作者：姚凤翙
朝代：清

清光暗入红罗帐。无端照着愁模样。消瘦若为怜。嫦娥伴独眠。遣愁愁转甚。求梦难成寝。风透薄衾凉。秋来觉夜长。
酷相思·闺情
作者：姚凤翙
朝代：清

清夜寒蛩吟草树。秋雨缠绵彻曙。恨惊回好梦、无寻处。偏迷却、郎来路。不迷却、愁来路。欲寄相思千万缕。好倩宾鸿住。把泪磨残墨、题新句。书去也、神随去，神去也、愁难去。
风中柳·和外韵
作者：姚凤翙
朝代：清

时序关心，闻说春来偏恼。恨萋萋、侵阶芳草。痴情无那，把飞鸿私告。系红笺、报君知道。羞对菱花，瘦影堪怜堪笑。不成眠、相思梦杳。临歧曾订，聚首庭梅早。百花残、又看春老。
齐天乐·送侄妇吴夫人偕任宣城
作者：姚凤翙
朝代：清

榴花如火熏江暖，萧鼓一帆初发。鹂啭花梢，莺啼柳外，装点敬亭风月。郎君才藻。乃谢眺前身，郡楼重谒。道韫留题，山川倍觉今生色。还识此行不久，借绛纱经史，同朝天阙。彩戏娇儿，香添侍女，都是欢娱时节。笑余蹇拙。只岁岁携觞，送人离别。翘首秋鸿，寄新诗冰雪。
夜坐感秋和一峰韵
作者：姚前机
朝代：清

檐雨？风就枕迟，怯凉换簟费支持。难醒易醉杯中物，有尾无头梦里诗。久客每思归亦好，得间恰与病相宜。茶温香烬吟声细，此味孤镫许共知。
夜坐感秋和一峰韵
作者：姚前机
朝代：清
体裁：七言律诗

檐雨�风就枕迟，怯凉换簟费支持。难醒易醉杯中物，有尾无头梦里诗。久客每思归亦好，得间恰与病相宜。茶温香烬吟声细，此味孤镫许共知。
岁暮寄从子诒孙
作者：姚前机
朝代：清

冲寒犯雪尚间关，闻汝年来鬓亦斑。骨肉无多痴叔老，聪明有限稚儿顽。蜡销镫背垂吟泪，酒凸觥心照醉颜。剩我孤身还是累，呵融冻管赋囚山。
寄坚香弟都下
作者：姚前枢
朝代：清

燕台五载惜分飞，芳草西堂旧梦违。便著旧时衣也得，古来昼锦几人归。
拜经台
作者：姚前枢
朝代：清

去天尺五高，世外得奇境。插脚万山低，举头片云静。挺枝松尽虬，秃顶枫半瘿。龙目炯炯光，澄澈验双井。恐有神蛟潜，变化出俄顷。石屋辟磊砢，镫龛洁以整。枯僧不知年，尘缘久彻屏。老鹤为守门，露凉时一警。天风吹冥冥，岩花袭裾冷。空翠淡欲无，夕阳散遥岭。
石梁观瀑歌
作者：姚前枢
朝代：清

昙华亭上风浪浪，昙华亭下波汤汤。石梁一线亘绵邈，铜殿铜塔遥相望。跳波激浪息万籁，飞泉淜湃调笙簧。似嫌水势太平直，中流故遣山屏当。山石搏水水愈怒，奔腾偏与山低昂。何年猛士拔剑刺，山裂倾翻万顷玻璃浆。不然卷起天河倒泻地，明珠碎玉滚滚随银潢。耳聋目眩魂魄悸，仿佛神仙鸾凤参翱翔。我欲乘风振袂起，抛撇下界驱神羊。洞天卅六遍历访，药炉丹灶求真方。天风吹我衣凉，瀑溅我裳。同游促归去，四顾心徬徨。山灵笑我志不决，俗骨未化徒自狂。飘然撒手下大荒，栖真何日寻仙乡。
西山晚眺
作者：姚升
朝代：清

不识桃源路，依稀访旧林。揽衣穿仄径，蹑屐上高岑。树影归云暗，泉声落涧深。山川老我辈，愧此一登临。
将去宝山任口占
作者：姚原绶
朝代：清
体裁：七言绝句

庭前杨柳自依依，饱食谁知苜蓿肥。十八年来清梦稳，笑看蝴蝶一双飞。
拟归田园居
作者：姚双
朝代：清
体裁：古风

朝游南山去，暮采紫芝归。云烟出树杪，明月穿我扉。荒村绝罗网，鸿雁任高飞。造物自有意，人生当知几。
赠秋生联
作者：姚古芬
朝代：清
体裁：联

名士青山千日酒；故人红豆两家镫。
南还留别沈台簪明府
作者：姚吉祥
朝代：清

岱云漠漠绕凉天，垂柳长亭拂去鞭。转眼秋分千里月，回头春暗五陵烟。傥寻覆鹿知何处，重问来禽定几年。正是江南好风景，斜阳一路听鸣蝉。
白鹤峰
作者：姚启圣
朝代：清

传说眉山草木枯，鹅城今似《辋川图》。携来秀色开荒径，独辟新峰到海隅。万叠云山归白鹤，两江烟雨出西湖。苍茫露冷兼风乱，渔火钟声或有无。
视师
作者：姚启圣
朝代：清

提师渡海极沧溟，万里波涛枕上听。此际梦回银汉转，千峰明月一孤舲。
香山闲咏
作者：姚启圣
朝代：清

湿云愁结暮山重，水白沙明何处钟。夹岸荻芦横野色，大江风雨暗孤踪。已经去国为迁客，犹有悲歌答老农。千古无多零落恨，不须此际叹遭逢。扁舟复渡铁城阴，见说农樵出远岑。圣主已宽边界令，逐臣未尽抚绥心。几年共尔栖荆棘，此日怜余载鹤琴。犹幸斯民还旧业，莫教寇盗再相侵。无数艨艟犯海波，我来守土竟如何。荒陲百事怡情少，孤岛三年战血多。献馘楼头腾剑气，受降城下奏铙歌。弹丸若使劳臣在，未许潢池复弄戈。地居天末海滨东，况复迁离盗贼充。千里波涛孤枕上，万家饥溺梦魂中。寒猿泣月移高树，宿鸟惊云过别丛。莫问当年关切意，只今凭眺有余恫。
香山闲咏·其一
作者：姚启圣
朝代：清

湿云愁结暮山重，水白沙明何处钟。夹岸荻芦横野色，大江风雨暗孤踪。已经去国为迁客，犹有悲歌答老农。千古无多零落恨，不须此际叹遭逢。
香山闲咏·其三
作者：姚启圣
朝代：清

无数艨艟犯海波，我来守土竟如何。荒陲百事怡情少，孤岛三年战血多。献馘楼头腾剑气，受降城下奏铙歌。弹丸若使劳臣在，未许潢池复弄戈。
香山闲咏·其二
作者：姚启圣
朝代：清

扁舟复渡铁城阴，见说农樵出远岑。圣主已宽边界令，逐臣未尽抚绥心。几年共尔栖荆棘，此日怜余载鹤琴。犹幸斯民还旧业，莫教寇盗再相侵。
香山闲咏·其四
作者：姚启圣
朝代：清

地居天末海滨东，况复迁离盗贼充。千里波涛孤枕上，万家饥溺梦魂中。寒猿泣月移高树，宿鸟惊云过别丛。莫问当年关切意，只今凭眺有余恫。
古井金声
作者：姚命禹
朝代：清
体裁：七言律诗

埋没银床草色平，响泉音自醴泉生。但来义士投蛙弹，便出鸿文掷地声。鞺鞳疑鸣波底石，高低如振峡中筝。虽无长绠深千尺，一叩逌然尽俗情。
秋怀
作者：姚哲
朝代：清
体裁：七言律诗

门外千峰隐翠微，幽怀久与故人违。风疏落木秋容淡，霜冷长江雁影稀。独坐小楼灯照雨，苦吟深夜月临扉。相思入梦轻千里，泪满南云眄不归。
禁偷园蔬戏台联
作者：姚坤寿
朝代：清
体裁：联

为人防瓜李嫌，须知盗蹠伯夷，念判鸡鸣一息；做贼偷葱韭起，莫效时迁白胜，臭遗狗盗千秋。
唐氏宅观牡丹
作者：姚培谦
朝代：清

槐阴寂寂柳绵舞，我来看花不问主。主人不拒客无言，径坐花间日正午。万须千萼自低昂，老屋数间成锦坞。怒苞尽决艳阳天，一片欲飞笑齿龋。东轩老藤百年物，蛟蟠斗拱飘缨组。紫幔高张尘不到，似为美人设琼宇。自昔名花海上多，十室有花居四五。即今异种悲零落，几丛深色千金估。颇闻近有易主花，主人别花辞以窭。此花泣谢主人去，群花伤心不复吐。花乎花乎尔有神，不须绮席与锦茵。但愿年年常此一相见，春雨春晴岂足论。
苦雨
作者：姚培谦
朝代：清

皇天一雨连五月，水云沈沈日车没。中庭群蛙声嘈嘈，邻树饥乌愁兀兀。腐儒环堵真萧然，乞米难仗颜公笺。调和阴阳大臣责，鲰生底事常忧煎。去年虫荒盎无粟，今年种圃食无葍。老农告诉不忍闻，悍吏追呼方陆续。愁来短歌不能长，残书支枕午梦凉。庆云景星照户牖，天下仿佛如虞唐。
苦雨·其一
作者：姚培谦
朝代：清

皇天一雨连五月，水云沈沈日车没。中庭群蛙声嘈嘈，邻树饥乌愁兀兀。腐儒环堵真萧然，乞米难仗颜公笺。调和阴阳大臣责，鲰生底事常忧煎。
苦雨·其二
作者：姚培谦
朝代：清

去年虫荒盎无粟，今年种圃食无葍。老农告诉不忍闻，悍吏追呼方陆续。愁来短歌不能长，残书支枕午梦凉。庆云景星照户牖，天下仿佛如虞唐。
陆丈画山水歌
作者：姚培谦
朝代：清

丈人昂藏江海客，掉首侯门人不识。万里行縢二十年，湖山特地开颜色。兴来跌宕若有神，素笺丈二为我擘。叠嶂晴开万古云，悬流直下三千尺。若有人兮台荡间，欲往从之动心魄。自言攻此颇苦辛，画手悠悠焉足论。世间万境贵亲历，蛟宫虎窟常逡巡。忆昔伏策匡庐云，裹粮十日随麚麇。时凌天风攀绝证，返顾不殊猿猱形。雁门关外霜飞后，马毛如猬骡如豆。瓯脱行行不计程，山川辽落空搔首。从此经营入杳茫，挥毫落纸无不有。直把乾坤粉本看，北苑南宫祇我友。绝技从来知者希，鬼神亦忌通灵手。再经婚娶总无家，三走京华犹未偶。君不见昔人好龙偏好画，今人好画犹好龙。百金争买赝拓卷，牙签玉轴徒玲珑。王宰石，韦偃松，从来能事羞雷同。我知丈人非画工，呜呼丈人岂画工。
冬日游深园
作者：姚士坚
朝代：清
体裁：七言绝句

陟巘临流到社坛，青枫丹桕压霜寒。溪山欲尽渔樵断，忽有柴门隔水看。
同仲昭卿如錞儿鱼计亭看月
作者：姚士基
朝代：清
体裁：七言律诗

山抱方塘水绕亭，山容淡淡水泠泠。水光漾月浮空白，山影沉波傍槛青。人怯飘风催暖酒，鱼惊爆竹动浮萍。小舟买得春深泛，樵唱渔歌好共听。
送张敦复姑丈假归
作者：姚士堂
朝代：清
体裁：七言律诗

丝丝杨柳禁城烟，内相轻驺举玉鞭。岂谓东山思燕息，欲从南国卜牛眠。臣心缱绻长随辇，天语平安稳放船。不是园陵躬展祀，直庐那得暂言旋。
儿釴自永平归话滇南风景
作者：姚士藟
朝代：清
体裁：七言律诗

巉岩金碧映朝晖，倒挂虬松树十围。果马似龙过岭健，犦牛如蚁入云微。槟榔霞嚼颜常醉，红粟香餐腹易饥。忽见雾沾襟袖湿，深林权避雨霏霏。
月夜泊慈水
作者：姚士陛
朝代：清

舟泊闻宵柝，乡心正郁陶。岸虫秋老急，江月夜深高。儿女悬双泪，年华送二毛。嗟余悲失所，踪迹独劳劳。
有怀
作者：姚士陛
朝代：清

但分离处即天涯，若个离家不忆家。自笑欲归归未得，也将归信卜灯花。
送五弟
作者：姚士陛
朝代：清

宦游记汝悬弧日，一瞬沧桑十八年。早岁负薪廉吏后，重来衣葛故人前。出门含泪离慈母，长路冲寒值雪天。好认荒祠拜先子，江郎桥畔古坛边。
挽张之洞联
作者：姚大荣
朝代：清
体裁：联

生有自来，在昔黔灵钟神秀；死且不朽，即今丹诏备荣哀。
祝英台近·白莲
作者：姚天健
朝代：清

雪衣轻，罗袜净，仿佛浣纱女。照水盈盈，香透洛川浦。可怜一片芳心，无多翠袖，那禁得、秋宵风露。娇如语，怕有弄桨人来，脉脉暗生妒。漫托微波，未便诉情愫。销魂最是黄昏，为谁解佩，更疑向、月明深处。
子夜四时歌·其一
作者：姚孔硕
朝代：清
体裁：五言绝句

帘外晚风吹，挑灯不语时。回文机上织，字字是相思。
子夜四时歌·其二
作者：姚孔硕
朝代：清
体裁：五言绝句

凉蝉咽高树，海燕辞空梁。尚有天边月，清辉到妾床。
和陆鲁望郊居诗
作者：姚孔鋠
朝代：清
体裁：五言律诗

结屋依南郭，投簪赋索居。地偏宜种竹，室小仅容书。心迹弛衔马，生涯纵壑鱼。何须羡三望，缓步久胜车。
空斋
作者：姚孔鋠
朝代：清
体裁：七言律诗

柳绵飘荡惜春余，谁叩空斋破瑟居。忆远愧无王粲赋，解围难致鲁连书。境多是梦蕉蒙鹿，诗不依人獭祭鱼。绿意绝怜窗外草，罢锄一任满阶除。
种菊
作者：姚孔镔
朝代：清
体裁：古风

东篱颇不寂，黄花随意开。种类亦复佳，聊足适所怀。尽物美不足，贪奇志转乖。有酒壶自倾，花鸟相与偕，颓然景物忘，此心何去来。
匣镜
作者：姚孙枚
朝代：清
体裁：五言绝句

匣有秦宫镜，韬藏十五春。恐憎愁面目，不敢数相亲。
挽张百熙联
作者：姚学修
朝代：清
体裁：联

幼学许登堂，十载春风劳仰望；遗章传写本，一灯残对倍凄其。
九日登盛林山
作者：姚学塽
朝代：清

孤阜试登攀，阴晴指顾间。归云仍带雨，斜日忽衔山。风物重阳好，浮生几日间。明年望乡处，落叶满燕关。
小重阳日作
作者：姚学塽
朝代：清

忽忽充重九，萧然仍掩扉。林风惊宿雨，云日漏朝晖。愁积慵开卷，寒深感授衣。趁时筑场圃，乡国岁频饥。
晓发施秉
作者：姚学塽
朝代：清

邻鸡呼客起，屋角月尚好。惊鹊翻风林，寒蛩泣露草。于役有程期，戒途不辞早。出郭转清旷，云山澹秋晓。宿雾迷深林，飒飒疑风雨。朝曦射重冈，历历见村坞。小邑石为田，念此农民苦。所欣俗淳朴，萧然似太古。
晓发施秉·其一
作者：姚学塽
朝代：清

邻鸡呼客起，屋角月尚好。惊鹊翻风林，寒蛩泣露草。于役有程期，戒途不辞早。出郭转清旷，云山澹秋晓。
晓发施秉·其二
作者：姚学塽
朝代：清

宿雾迷深林，飒飒疑风雨。朝曦射重冈，历历见村坞。小邑石为田，念此农民苦。所欣俗淳朴，萧然似太古。
沅州对月怀都门故人
作者：姚学塽
朝代：清

秋色满芳草，虫声生暮寒。沅江一片月，燕市几人看。忆昔同清赏，衔杯每夜阑。西风知我意，吹梦到长安。
秋夜对月
作者：姚学塽
朝代：清

旅思畏秋深，幽怀便夜静。挂空得佳月，照此无尘境。露草浮寒光，风林簸疏影。一声烟外钟，坐觉衣裳冷。
立秋前一日作
作者：姚学塽
朝代：清

卧闻急雨声，起视翻知误。西颢有先驱，回飙入庭树。岂不爱微凉，所惧岁将暮。看山秋更佳，谁踏江亭路。
送费芷卿上舍南归
作者：姚学塽
朝代：清

秋雨夜来晴，秋风落叶声。故人从此去，何日到菰城。小市青山绕，高堂白发生。间居有真乐，底事羡浮名。
重题飞云岩
作者：姚学塽
朝代：清

云飞自何处，高压此林端。石气青天湿，泉声白日寒。直穿危磴上，却立小亭看。远役兹游最，行行重倚栏。
题陈大云侍御《重游黄鹤楼图》
作者：姚学塽
朝代：清
体裁：七言律诗

谪仙曾拟碎高楼，为妒崔诗压上头。何似先生持使节，重经故土豁吟眸。云山漠漠长天晚，江汉茫茫大地秋。此去傥逢黄鹤在，还应骑向帝城游。
丙午除夕偶成
作者：姚学程
朝代：清

行踪历碌倦情加，客里迟旋北上车。腊雪一番调节气，春风十日换年华。辞将旧岁迎新岁，游遍山涯又水涯。已有归期传竹报，闺中无待卜镫花。
田家
作者：姚安
朝代：清
体裁：五言绝句

数家共一溪，比屋相姻娅。柴扉映修竹，鸡鸣落花下。
挽曾国荃联
作者：姚寿春
朝代：清
体裁：联

以天下为己任，鞠躬尽瘁，死而后已；微斯人谁与归，盛德至善，民不能忘。
挽曾纪泽联
作者：姚寿春
朝代：清
体裁：联

萃公侯将相于一门，整顿乾坤，两代皆安危所系；秉衡岳潇湘之正气，遽骑箕尾，中原与蛮貊同悲。
寄子璜
作者：姚履敬
朝代：清

僰雨蛮烟寄一官，休图温饱自求安。独居无愧时加慎，持法宜平略尚宽。封鲊史传千古美，悬鱼人重一身端。宦囊莫计轻如叶，清白吾家素本寒。
拟唐人边庭四时怨
作者：姚履敬
朝代：清

草满龙沙绿满山，故园夜夜望刀镮。汉家雨露无中外，春色遥应度玉关。日午中天暑气多，三军一似火山过。纵教汗透重重甲，犹唱南薰解愠歌。边寒画角咽秋霜，辛苦经年戍朔方。回想闺中临别语，只教努力事戎行。黄云围幕雪如拳，敢望生还渡酒泉。闻道九重怜将帅，貂裘昨日赐军前。
拟唐人边庭四时怨·其一
作者：姚履敬
朝代：清

草满龙沙绿满山，故园夜夜望刀镮。汉家雨露无中外，春色遥应度玉关。
拟唐人边庭四时怨·其三
作者：姚履敬
朝代：清

边寒画角咽秋霜，辛苦经年戍朔方。回想闺中临别语，只教努力事戎行。
拟唐人边庭四时怨·其二
作者：姚履敬
朝代：清

日午中天暑气多，三军一似火山过。纵教汗透重重甲，犹唱南薰解愠歌。
拟唐人边庭四时怨·其四
作者：姚履敬
朝代：清

黄云围幕雪如拳，敢望生还渡酒泉。闻道九重怜将帅，貂裘昨日赐军前。
怀骏荪叶明霞
作者：姚岱
朝代：清
体裁：七言律诗

倚遍江关几处楼，无人乘兴发轻舟。红灯夜雨销残梦，碧树春云锁旧愁。意气曾看浓似酒，情怀那信淡于秋。阿谁还记相逢日，无限缠绵在虎丘。
清明有感
作者：姚岱
朝代：清
体裁：七言绝句

林香漠漠草萋萋，水自东流日自西。最是销魂寒食节，一庭花雨燕双栖。
齐山湖泛舟
作者：姚希仲
朝代：清
体裁：七言绝句

平湖漠漠柳疏疏，山影随舟漾太虚。忽听采菱声一片，淡云微月晚风初。
与张朗帅同作
作者：姚庆恩
朝代：清

孤鸿啼月不堪闻，葱岭榆关障宿氛。漏网尚稽铜马贼，射潮遥忆水犀军。才如白傅犹沦落，手缚乌孙告大勋。烟水五湖原有约，让人凭吊望诸君。
为毛煦初冢宰题毕秋帆宫保遗照
作者：姚庆恩
朝代：清

麟阁须眉回不侔，丹青迟我识君侯。人皆白发归田老，士已黄金泻水酬。千里觚棱湘楚节，十年风月灞陵秋。买丝欲向灵岩绣，翠嶂藏书字字愁。
抵丹徒
作者：姚庆恩
朝代：清

何人重此辟蒿莱，北固南徐想霸才。万顷江光天外落，六朝山色枕边来。波恬八表鱼龙静，云满阡冈草木哀。客里马周谁更识，只同乌帽溷尘埃。
新柳
作者：姚庆恩
朝代：清

千章犹滞绿相招，前度秋风客意萧。吹笛桥边将进酒，凝妆楼上可怜宵。白门词曲黄金缕，红板烟花碧玉条。十五纤腰新宛转，不逢京兆也魂销。
杜村早发磁州
作者：姚庆恩
朝代：清

邯郸何事梦纷纭，醒眼真空冀北群。杨柳绿沈临水雾，蘼芜青拥出山云。一枝殷浩铁如意，十幅羊欣白练裙。不爱美人偏爱酒，陶潜还逊信陵君。
次邢台
作者：姚庆恩
朝代：清

一望旌旗杂戍谯，寒沙莽莽路迢迢。长虹贯日荆轲水，满马悲风豫让桥。台上黄金能买士，樽前红粉可怜宵。感今抚昔苍凉甚，惟有诗情未寂寥。
沔阳州
作者：姚庆恩
朝代：清

景唐杰阁汉州舟，佳气葱茏据上游。一叶蒲帆三尺水，东风吹过沔阳州。
许州题壁
作者：姚庆恩
朝代：清

敝车破笠抟风沙，襄许历历情如麻。树云四面绿压地，黄莺一声春无涯。忽见人家在坡底，闲向青山傲朱邸。俗尘常垢奔波人，那得洒然山雨洗。
赠丁翘山
作者：姚庆恩
朝代：清

仰止丁南羽，穷边始识君。清才葱岭雪，归梦岳州云。不俗官难达，多愁酒易醺。疏留辞主帅，春水绿沄沄。
戏台联
作者：姚应怀
朝代：清
体裁：联

此曲只应天上有；斯人莫道世间无。
游齐山
作者：姚应怀
朝代：清
体裁：古风

齐山结构奇，绵亘清溪路。问谁斫削成，烘炉为陶铸。峰如棨戟排，千仞自回互。岩洞簇玲珑，空中吐云雾。虬松挂山龛，野鸟啼深树。时当九月交，满目沧州趣。秋水澄长天，落霞明远渡。古寺花木疏，幽香风际度。老僧款客勤，燃松煮微露。仰观壁上诗，往复局余步。忆昔杜司勋，暇日此游屡。登高诗独传，工绝在起句。凭眺淡忘归，明月东峰吐。
双溪草堂
作者：姚建
朝代：清
体裁：五言律诗

一径入苍翠，四山生白云。松阴堤上直，流水镜中分。草长公麟宅，烟迷太傅坟。野人鸡黍约，村外澹斜曛。
送阎荆州终养归中州
作者：姚弘绪
朝代：清

骊歌听罢惜离群，折柳春城倚晚曛。日下重君能爱日，云间愧我尚瞻云。霞觞味并金茎赐，彩袖香从玉殿分。圣主恩深亲未老，好承庭训答明君。
渡江
作者：姚德耀
朝代：清
体裁：七言绝句

波平如镜晚风清，舟似浮鸥一样轻。行到故园三百里，月华初上皖公城。
开元寺题壁用杜樊川题开元水阁许丁卯寓开元精舍韵
作者：姚念曾
朝代：清

花堕珠林空复空，湛然惟有一镫同。天晴独鹤归霞外，秋老层峦出镜中。金鼎烟销晨滴露，石楼尘满夜号风。六朝兴废余弹指，坐对双溪水自东。生涯潦倒信浮沈，已绝名言祇树林。净界月皴松影细，荒台雨渍藓痕深。愁中看雁能无泪，客里闻鸡尚有心。欲问遗芳寻断碣，候虫切切和孤吟。
开元寺题壁用杜樊川题开元水阁许丁卯寓开元精舍韵·其一
作者：姚念曾
朝代：清

花堕珠林空复空，湛然惟有一镫同。天晴独鹤归霞外，秋老层峦出镜中。金鼎烟销晨滴露，石楼尘满夜号风。六朝兴废余弹指，坐对双溪水自东。